text:
1. Góði jólamaðurin, læn mær oyra títt,
sig ei fyri eini sál, hvat er ynski mítt.
Jólakvøldið verður brátt, sig mær um tú kann,
tí eg fegin vita vil, hvat eg fáa man.
2. Ver nú ikki ótolin, bíða bert eitt bil,
um øll skulu vita alt, verður einki skil.
Jólaaftan er í nánd, bíða bert við tol,
til eg komi dettandi ígjøgnum skorsteinshol.
3. Sleðuna tú finnur fram, skundar tær avstað,
veist at børn, ið vanta teg, verða øll so glað,
tá tú kemur ferðandi gjøgnum kavarok
sleðan er av góðgæti og gávum fylt á rok.
4. Tá ið klokkan verður tólv, og vit sova væl,
kemur tú her inn á gátt og gávur geva skal.
Hosurnar tá finnur tú, hangandi á rað
mín hon er tann ringasta, gloym tú ikki tað.
5. Jógvan ynskir skíðufjøl, Anna bust og spegl,
Sámal ynskir sær ein bil, Jón eitt skip við segl.
Tá vit hava fingið tað, okkum líkar mest,
góði jólamaðurin, tú manst vita best.


c: text/html

text:
13. umfar: Úrslit og málskjúttar
ítróttur18-06-2017 - 20:55 - Jóanis Albert Nielsen
13. umfar í EFFO-deildini var í dag leikt.
Í Klaksvík tók KÍ móti B36.
B36 legði hart út, og komu teir á odda 0-1 eftir 9. min tá ið Odmar Færø skoraði. Lukasz Cieslewicz økti um munin til 0-2 eftir 21. min. Benjamin Heinesen økti um munin til 0-3 tá ið 31. min. vóru leiktir og var tað eisini hálvleiksstøðan. Hørður Askham gjørdi sjálvmál eftir 70. min. og var støðan nú 0-4. Albert Adu minkaði um munin 3. min seinni til 1-4. Hannes Agnarsson staðfesti sigurin í 76. min tá ið hann skoraði til 1-5.
Í Fuglafirði leiktu ÍF og EB/Streymur. Leif Niclassen skoraði fyri gestirnar tá ið 25. min. vóru farnir og var EB/Streymur á odda 0-1 í hálvleikinum.
Bogi Petersen javnaði fyri ÍF tá ið 8. min. av seinna hálvleiki vóru leiktir. Niklas Kruse skoraði í 85. min. og vann EB/Streymur dystin 1-2.
Í Sarpugerði tók Víkingur móti NSÍ.
Adeshina Lawal skoraði fyri heimaliðið tá ið 12. min vóru farnir, og var tað eisini hálvleiksstøðan. Klæmint Olsen javnaði til 1-1 tá ið seinni hálvleikur var 6. min. gamal. Í yvirtíðini skoraði Árni Frederiksberg fyri NSÍ og vann NSÍ dystin 1-2.
Í Havn tók HB móti Skála.
Sebastian Pingel skoraði fyri HB tá ið 6. min. vóru farnir. Brian Jacobsen javnaði fyri Skála beint fyri hálvleik. Jákup Johansen skoraði fyri Skála tá ið 84. min. vóru leiktir og vann Skála 1-2.
Suðringar tóku móti 07 Vestur.
Tór-Ingar Akselsen skoraði fyri vágamenn tá ið góðir 10. min. vóru farnir av dystinum. Beint fyri hálvleik skoraði Jón Krosslá Poulsen uppá brotsspark og var hálvleiksstøðan 1-1. Búi Egilsson legði Suðringar á odda 2-1 beint eftir hálvleikin, og staðfesti Búi eisini sigurin við einum málið beint áðrenn dysturin endaði.

robotstxt: allowed

filter: keep


text:
Býráðsfundur 25. januar 2007
1.
J. nr. 521 – 06/00891
Dýping av bátahylinum á Bakka.
Tilboð frá Sea-Star Diving uppá at bora og spreingja uttasta kantin á skerinum, sum er uml. 60 cm høgur, spreingja niður á 3m dýpi og bora og spreingja 2 steinar.
Ummæli frá Teknisku Deild:
Tekniska deild hevur kannað tilboðið. Tilboðið umfatar bert burturbeining av kneysunum, arbeiðstakarin kemur við tilboði uppá dýping framvið ætlaðu atløgusíðuni seinni.
Mælt verður til at taka av tilboðnum og at seta arbeiðið í verk beinanvegin.
-Havnanevndi mælir til at taka av tilboðnum og at seta arbeiðið í verk.
-Býráðið samtykti at taka undir við Havnarnevndini.
2.
J. nr. 255 – 06/00776
Elduvíkar bygdar- og fornminnafelag søkir um stuðul at endurreisa trý gróthús, menna felagið og til rakstur av felagnum.
Mentanarnevndin hevur avsett kr. 75.000 á fíggjarætlanini fyri 2007 til endamálið.
-Mentanarnevndin mælir til at veita 75.000 kr í stuðli smb. pkt. 1 í umsóknini, sum fevnir um endurreisan av trimum gróthúsum.
-Býráðið samtykti at taka undir við Mentanarnevndini.
3.
J. nr. 566 – 06/00955
Gøtunøvn á Lambareiði.
Nú annað virksemi enn Landsverk er komið á Lambareiði, verður neyðugt við veganøvnum og adressum.
-Mentanarnevndin mælir til, at gøtan inn á grundstykkið hjá Landsverk og kommununi skal eita Skriðugøta og at brekkan niðan á eiðið har kommunala arbeiðshøllin liggur fær navnið Undir Kongseið.
-Býráðið samtykti at taka undir við Mentanarnevndini.
4.
J. nr. 132 – 07/00040
Felags innkeyp av innbúgvi v.m. til nýggja skúlan og av stólum og ljós- og ljóðútgerð til auluna sum Mentanarhúsfelagið arbeiðir við. Ætlanin er at útvið 300 sitipláss skulu kunna rúmast í auluni, umframt ljóð- og ljósútgerð.
Kannað verður í løtuni, hvat slag av ljóð- og ljósútgerð er hóskandi í góðsku og prísi.
-Mentanarnevndin hevur á fundi 15/01-2007 tikið í prinsippinum undir við Mentanarhúsfelagnum um felags innkeyp.
-Býráðið samtykti at taka undir við Mentanarnevndini.
5.
SK-243 - 04/00460
Fótbóltshøll í Skálafirði
-Mentanarnevndin er kunnað um skriv frá FSF dagf. 18/12/2006. Málið liggur í løtuni hjá Høllini í Skálafirði v/ Símun Hammer.
-Býráðið varð kunnað um skrivið frá FSF og samtykti at mentanarnevndin tekur upp fund við stigtakararnar.
6.
J. nr. 105 – 07/00044
Ung i Norden 2007.
-Mentanarnevndin tekur undir við ætlanini um at fyriskipa tiltakið Ung í Føroyum í okkara skúla. Mentanarnevndin vil avmarka stuðulin til 25.000 kr. Skipað verður fyri fundi um projektið.
-Býráðið samtykti at taka undir við Mentanarnevndini.
7.
J .nr. 561 – 07/00014
Borgarar við Gerðisveg í Søldarfirði heita á kommununa um at betra um parkeringsviðurskiftini á Gerðisvegi.
-Tekniska nevnd metir ikki at almenur tørvur er á bilstøðlaøki á umsøkta vegastrekki.
-Býráðið samtykti at taka undir við Teknisku nevnd.
8.
J. nr. 503 – 06/00913
Útstykking á Skála frá Fagralíð og norðureftir.
-Tekniska nevnd hevur á fundi 16/01-2007 mælt til at keypa uml. 4.500 m2 stórt lendi til 4 grundstykkir í framhald av vegnum Fagralíð á Skála.
-Býráðið samtykti at taka undir við Teknisku nevnd.
9.
J. nr. 552 – 07/00049
Brunanevndin fyri Skálafjarðar Sløkkilið sigur í skrivi df. 15/01-2007 at nevndin hevur samtykt at seta fulltíðar settan brunaumsjónarmann í starv frá 1. mai 2007 og mælir býráðnum til at taka undir við hesi ætlan.
-Tekniska nevnd mælir til at taka undir við uppskotinum.
-Býráðið samtykti at taka undir við Teknisku nevnd.
10.
J. nr. 352 – 07/00064
Møgulig leiga av hølum í Kelduni í Skálafirði til barnaansing.
Ummæli frá Sosialu Deild:
Treytað av at allar neyðugar góðkenningar fyriliggja frá Brunaumsjón Landsins og Arbeiðseftirlitinum, mælir Sosiala deild til, at leiguavtala verður gjørd við Kelduna. Og at lýst verður eftir leiðara til nýggjan stovn, soleiðis at fleiri ansingarpláss kunnu útvegast skjótast gjørligt.
Sosiala deild hevur mett um hølini og uttanuøkið, saman við byggikønum, og við pedagogiskari ráðgeving. Niðurstøðan er, at hølini og spæliøkið uttanum er væl egnað til barnaansing.
-Sosiala nevnd hevur á fundi 25/01-2007 tikið undir við tilmælinum um at gera leiguavtalu við Kelduna í Skálafirði.
-Býráðið samtykti at taka undir við Sosialu nevnd.
11.
J. nr. 352 – 06/00914 og 07/00030
Útbjóðing av bygging av barnagarði í Søldarfirði og á Skála.
Ummæli frá Sosialu Deild:
Ætlanin umfatar bygging av 1. og 2. byggistigið í Søldarfirði og Skála, har seinna. byggistig bert er inniloka. Hvør stovnur skal umfata 2 vøggustovur á 12 børn og 2 barnagarðsstovur á 18 børn.
Kommunan skal standa fyri byggibúgving, atkomuvegi, parkeringsøkið og asfaltering av túni.
-Sosiala nevnd tekur undir við byggiætlanini og arbeiðið verður boðið út.
-Býráðið samtykti at taka undir við Sosialu nevnd.
12.
J. nr. 046 – 06/00995
Setan av leiðara til Dagrøktina á Skála
-Býráðið samtykti at seta Bessa Bjarnason, Saltangará sum leiðara fyri Dagrøktini á Skála.
13.
J. nr. 352 – 07/00031
Royndarskipan við Avtalustýring á einum ansingarstovni hjá kommununi.
Ummæli frá Sosialu Deild:
Sosiala deild mælir til at gera eina roynd við avtalustýring innan barnaansingina. Avtalustýring inniber at Sosiala Nevnd og býráðið orða virðir og málsetningar fyri økið.
-Sosiala nevnd mælir til at gera eina roynd við avtalustýring innan barnaansingina.
-Býráðið samtykti at taka undir við Sosialu nevnd.
14.
J. nr. 502 – 07/00050
Broyting av býarplaninum á Høgaleiti og við Leitisveg, soleiðis at B-økið verður víðka og partur av grøna økinum verður útlagt sum B-øki.
Ummæli frá Teknisku Deild:
Tekn. deild hevur gjørt eitt uppskot, sum umfatar G1-øki sunnanfyri Johan Petersen (4 grundstykkir), og G1-øki eystan fyri Hansinu Berg (25 nýggj grundstykkir).
Her afturat koma 19 grundstykkir, sum eru útløgd eystan fyri útstykkingina sum er, um at verða liðug, í alt 44 grundstykkir .
TD mælir til at søkja um hesa býarplans-broytingina so skjótt sum gjørligt.
-Byggi- og býarskipanarnevndin hevur á fundi 25/01-2007 mælt til at taka undir við tilmælinum frá Tekn. deild.
-Býráðið samtykti at taka undir við Byggi- og býarskipanarnevndini.
15.
J. nr. 512 – 06/00968
Jeffri Johannesen søkir í skrivi df. 30/11-06 loyvi at byggja 4 samanbygd hús á stykkið hjá kommununu matr. nr. 35a í Lamba við einum atkomuvegi sum er lagdur partvís inn á matr. nr. 36
Ummæli frá Teknisku Deild:
Ad. 1 Kommunan skal frábýta 4 grundstykkir min. 300 m2 . Útstykkingin og byggingin skal lúka treytirnar í Almennu byggisamtyktini fyri Runavíkar kommunu.
Ad. 2 Prísurin er galdandi prísur fyri grundstykkir hjá kommununi.
Ad. 3 Kommunan ger atkomuvegir og heldur teir ( víst verður til atkomuvegirnar til saman bygdu húsini í Runavík)
Áðrenn umsøknin um byggiloyvi verður viðgjørd sum byggimál akulu tekningarnar lúka treytirnar í Almennu byggisamtyktini i Kapittul I 4. gr. Byggiumsóknir.
-Byggi- og býarskipanarnevndin mælir til at taka undir við tilráðingini frá Tekn. Deild.
-Býráðið samtykti at taka undir við Byggi- og býarskipanarnevndini.
16.
J. nr. 305 – 06/00460
Lendi til barnagarð á Skála.
Ummæli frá Teknisku Deild:
TD mælir til at ognartaka lendi til barnagarð á Skála, um lendi ikki kann fáast til keyps.
-Byggi- og býarskipanarnevndin hevur á fundi 17/01-2007 mælt til at ognartaka økið um tað ikki er møguligt at koma til eina semju.
-Býráðið samtykti at ognartaka økið, um so er at øki ikki fæst til keyps.
17.
J. nr. 521 – 06/00787
Bakkafrost Holding p/f , Glyvrar, søkir um byggiloyvi til víðkan av virkisbygninginum sambært tekningunum nr. 04 – 05 – 06 og nr. 07 df. 28/11-06 og tekningunum nr. 04 – 05 df. 10/01-07 og tekning Plan af sokkeljern df. 16/12-06.
Ummæli frá Teknisku Deild:
Bakkafrost Holding p/f hevur sent umsøkn og tekningar til Brunaumsjón Landsins, Arbeiseftirlitið og Heilsufrøðiligu Starvsstovuna.
TD mælir til at Bakkafrost Holding p/f , Glyvrar fær byggiloyvi sambært tekningunum nr. 04 – 05 – 06 og nr. 07 df. 28/11-06 og tekningunum nr. 04 – 05 df. 10/01-07 og tekning Plan af sokkeljern df. 16/12-06,
at Bakkafrost Holding p/f útvegar okkum stabilitets útrokning av bygninginum.
· Við ásetingunum frá Brunaumsjón Landins og Arbeiðseftirlitinum
· Við ásetingunum frá Heilsufrøðiligu Starvsstovuni
-Byggi- og býarskipanarnevndin mælir til at geva byggiloyvi, treytað av góðkenning frá Brunaumsjón Landsins og Arbeiðseftirlitinum.
-Býráðið samtykti at taka undir við Byggi- og býarskipanarnevndini
18.
J. nr. N 47b – 07/00034
Sp/f JHR-Entreprenørar søkja við skrivi df. 10/01-06 um loyvi at byggja virkisbygning á grundstykki sum skal frábýtast matr. nr. 47b á D2-S økinum á Rituvíkshálsi, sambært tekningunum nr. 00 – 01 – 02 – 03 – 04 – 05 – 07 – 08 – 09 og nr. 10, tilfarslista df. 10/01-07.
Ummæli frá Teknisku Deild:
TD mælir til at frábýta eitt grundstykki til JHR- Entreptrenørar.
TD mælir eisini til at víkja frá avstandinum frá marki frá 6m til 3m.
TD mælir til at játta umsøknina við hesum treytum:
Sambært tekningunum nr. 00 – 01 – 02 – 03 – 04 – 05 – 07 – 08 – 09 og nr. 10, tilfarslista df. 10/01-07.
Kanna stabilitetsrokningarnar sum eru viðlagdar.
Áðrenn byggiloyvi verður avgreitt skal Brunaumsjón Landsins og Arbeiðseftirlitið góðkenna byggiætlanina.
-Byggi- og býarskipanarnevndin mælir til at taka undir við tilráðingini frá Tekn. deild.
-Býráðið samtykti at taka undir við Byggi- og býarskipanarnevndini.
19.
J. nr. 105 – 06/00021
Adore Music søkir um fíggjarligan stuðul til Fjarðafestivalin 2007.
-Fíggjarnevndin hevur á fundi 17/01-2007 samtykt at játta 30.000 kr í stuðuli av kto “Annar studningur”.
-Býráðið samtykti at taka undir við Fíggjarnevndini.


text:
Orð: Georgina M. Taylor
Lag: Philip P. Bliss, Emsy Collet
Týtt: Victor Danielsen
1. Sjálvur eitt einki, einki,
í støvinum djúpt fyri tær,
til reiðar at verða brúktur,
har tú hevur brúk fyri mær,
tómur, so tú meg kanst fylla,
tá boð tíni fara eg má,
og veikur, so altíð mær tørvar
frá tær mína styrki at fá.
2. Sjálvur eitt einki, einki,
men leiddur av tær á veg,
ein tænari, sum bert bíðar,
til Harrin vil kalla á meg,
ein harpa, sum tónar leingi,
tá Meistarin hana vil slá,
men kvirr og við stiltum streingi,
tá hann vil, eg stillur skal stá.
3. Sjálvur eitt einki, einki –
um nógv enn tað kosta má,
eg leggja meg vil í støvið,
at verðin mín Harra kann sjá,
sjálvur eitt einki, einki,
men tømdur og fyltur av tær,
tá havi eg lív og gleði,
ja, alt tað, sum tørvar mær.


text:
Tíðindi klokkan 17
Tíðindi klokkan 12
Metis endursending - 22. mai 2018
Í Metis sendingini tann 22. mai 2018 endursendu vit 3 samrøður, ið hava verðið sendar áður á R7.
Vespureiðrið (77) - 22. mai 2018
Sending um føroyskan fótbólt: Í studio: Erland Tvørfoss, Eliesar Olsen og Bill Justinussen. Telefon: Árni Frederiksberg (NSÍ), V…
Tíðindi klokkan 18
Tíðindi klokkan 12
Kelduvaðið - Hvítusunnusending, Tala: John Færø “Sjey falda signing Heilaga Andans.”
Sending frá Evangelisku Røddini (EvR)
Tíðindi klokkan 17
Hugnaløtan (21) - Gestur: Lasse Klein
Beinleiðis sending saman við gesti. Hesaferð við Lassa Klein í R7 studio í Runavík.
Tvístøða endursending (16) - 18. mai 2018
Í dag endursendu vit Tvístøðu sending nummar 16 frá 13. okt. 2017.
Tíðindi klokkan 12
Tíðindi klokkan 17
Tíðindi klokkan 12
Tíðindi klokkan 17
Tíðindi klokkan 12
Samrøða: Óli Jacobsen, um fiskiloyvir og hvussu tey verða umsitin
- Ljóðbrot úr sendingini "Metis"
Prát við Jóhannus M. Olsen, um Sp/f Saltkeyp
- Ljóðbrot úr sendingini "Metis"
Prát við Regin Jacobsen, um at Bakkafrost hevur keypt sølufyritøku í USA
- Ljóðbrot úr sendingini "Metis"
Á Torginum - Upplestur: "Aðru ferð" - Tala: Karl Jóhan Nielsen (2/9)
Sending frá Evangelisku Røddini (EvR)
Tíðindi klokkan 17
Tíðindi klokkan 12
Vespureiðrið (76) - 14. mai 2018
Sending um føroyskan fótbólt: Í studio: Símun Petur Justinussen, Bjartur Nolsøe, Harry Knudsen, Sølvi Reinert Hansen og Øssur Han…
Brúgvin (90) - 14. mai 2018
Sending um Runavíkar Kommunu: Hwarang Føroyar, Filmssýning av "Zacharias" og Várkonsertir hjá Nes Sóknar Musikkskúla.
Tíðindi klokkan 18
Tíðindi klokkan 12
Samband
Postboks 226
FO-600 Saltangará


text:
Heitið Vinnuhúsið verður brúkt sum felagsnevnari fyri alt virksemi hjá feløgunum í húsinum.
Føroya Arbeiðsgevarafelag eigur bygningin saman við Havnar Handverksmeistarafelag.
Føroya Arbeiðsgevarafelag stendur fyri dagliga rakstrinum av Vinnuhúsinum. Vinnugreinafeløgini eru sjálvstøðug feløg við egnari nevnd sum leggur karmarnar fyri virkseminum í felagnum. Feløgini arbeiða við at fremja áhugamálini hjá einstaka felagnum.
Vinnugreinafeløgini gjalda fyri at vera við í felags umsitingini í Vinnuhúsinum. Nevndin í Føroya Arbeiðsgevarafelag leggur linjurnar fyri arbeiðið í Vinnuhúsinum.
Kjarnin í virkseminum hjá øllum feløgunum er at tryggja, at føroyskt vinnulív hevur teir bestu møguleikarnar fyri at kappast, mennast og framleiða. Við samráðingum og sáttmálum tryggjar Føroya Arbeiðsgevarafelag samstundis góðar og støðugar arbeiðsmarknaðarkarmar fyri vinnuna.
________
- undir feløg og vinnufeløg


text:
- Tíðindi, mentan og ítróttur
Kommunan vil hava fólk at súkkla og ganga
Dupult so nógv sum í fjør skulu súkkla ella ganga í 2020.
Tað vil Tórshavnar kommuna, sum er við í European Mobility Week.
Evnið í ár í tí samstarvinum er Saman røkka vit longri.
Og fyri at undirbyggja tað, hevur kommunan talt bilar og bilførarar.
689 bilar koyra eftir Hvítanesvegnum til Havnar um tíman gerandismorgnar.
Nógv eru einsamøll
77 prosent av bilførarunum, 530 fólk, eru einsamøll í bilinum.
Nógv tóm pláss eru tí í hvørjum bili.
Teljingin vísir eisini, at um morgunin koyra 907 bilar um tíman á Jóannesar Paturssonar gøtu.
Og 669 bilar koyra um tíman eftir Marknagilsvegnum seinnapartin.
European Mobility Week er frá 16. til 22.september.
Sí eisini


text:
John Locke
John Locke (29. august 1632 - 28. oktober 1704) var bretskur heimspekingur og lækni. Høvuðsverk hansara, An Essay Concerning Human Understanding frá 1690, verður roknað sum inngangurin til upplýsingartíðina.
Fólkaræðið[rætta | rætta wikitekst]
John Locke tosaði um ein hátt fyri fólkaræði, sum kann kallast verndarliberalisma. Staturin er ein ramma, sum skal tryggja borgarunum frælsi at velja í samfelagnum. Hugsanarhátturin er her, at menniskjað gott kann menna seg sjálvt. Í mótsetning til sjónarhornið hjá John Stuart Mill, so er endamálið við fólkaræðinum at tryggja, at borgarin hevur rúm til at menna seg í, uttan at tað skal vera nøkur uppíblanding í menningini. Verndarliberalisma er mett at hava við sær "negativt frælsi".


text:
Nýggjur barna- og familjuráðgevi hjá Heimamissiónini
01.06.2017 - 16:33 - Ásbjørn Jacobsen
Kirkjuliga Heimamissiónin hevur sett Erlu Mortensen í starv sum barna- og familjuráðgeva, eftir Marjan Nielsen, sum fór úr starvi um ársskiftið.
Erla er 29 ára gomul og av Kambsdali, men hevur seinastu sjey árini búð í Keypmannahavn saman við manninum, John, og teirra trimum børnum. Hon hevur áður verið í starvi sum samskipari í missiónhúsinum Thabor í Fuglafirði. Í Keypmannahavn hevur Erla millum annað verið virkin í sunnudagsskúlanum hjá Føroyska arbeiðnum í Eliaskirkjuni. Mong kenna Erlu frá egnu fyritøku hennara Erlu Perlu, sum framleiðir og selur smúkkur.
Erla byrjar væntandi í starvinum 1. september. Barna- og familjuráðgevin stendur á odda fyri Simba (barna og juniorarbeiðið) og Eindini (familjuarbeiðið), mennir og samskipar tey tilboð, sum verða bjóðað, saman við einum landstoymi av sjálvbodnum. Nýggj forkvinna í hesum landstoymi er Sigrun Mikkelsen í Sørvági.
Arbeiðið er ment nógv seinastu árini, og tískil verður fyrst og fremst tørvur á at styrkja verandi tilboð, samstundis sum aðrir partar av arbeiðnum kunnu mennast, eitt nú á talgildu síðuni, skrivar trubodin.fo.


text:
Orð og lag: Ókendur
Týtt: Kajfinn Hammer
1. At liva uttan Jesus er meiningsleyst og tómt,
so stutt, so stutt er lívið, so ókent og kámt.
Um tú her uttan Jesus skalt heimi fara frá,
á, hvat skalt tú tá byggja ta ókendu ævina á?
2. Tá vinir tínir svíkja og sorgin kennist trá,
og framtíðin hon tykist so døpur og grá;
tá lívsfar títt kann tykjast at søkka undir tær,
tá ber ei hesin heimur, og alt tað hann bjóðaði tær.
3. Lat upp títt hjarta, vinur, lat Jesus koma inn;
Hann hjarta títt vil fylla og grøða títt sinn.
Tú tá fult út skalt sanna ta hvíld, tann hjartafrið,
sum ber av øllum viti og ævigt víst standa skal við.


text:
Birita Lamhauge Jóansdóttir er gestur í Dansivali
05-01-2018
Birita ynskti at hoyra Regin Smið, Grindavísuna, Mær gav Sankta Mortan, Flóvin Bænadiktson og Ólav Riddararós
Birita Lamhauge Jóansdóttir dansar í Fótatraðki og hevur verið formaður í fimm ár.
Dansifelagið í Havn kvøður Regin Smið. Birgir Djurhuus skipar. Kristian Egholm skipar Grindavísuna í Norðstreymoyar Dansifelag. Sumbingar telja jólini - Alnert Djrhuus skipar Mær gas Sankta Mortan. Jónvør Joensen skipar Flóvan Bænadiktson í Vága Dansifelag og Turið Sigurðardóttir skipar Ólav Riddararós í Tøkum Lætt og Dansifelag Kaggans.


text:
Brasilski Cesar Cielo svam 21.97, har heimsmetið hjá Eamon Sullivan er 21.28, og tað enn ikki góðkenda hjá Frederick Bousquet er 20.94. Cullen Jones og Bousquet vunnu silvur við 22.17, og Amaury Leveaux var við 22.75 heilt niðri á 8. plássi. Lesið her á SwimNews.com, har hann sjálvur Lord sjálvsagt heldur, at tær lutfalsliga veiku tíðirnar eru tí at teir ikki longur sleppa í svimja í teimum villastu superdraktunum.
2 thoughts on “Cielo vann eisini 50 frí í Barcelona”
-
Eg haldi ikki man kann takad hasar tídirnar heilt fyri fult, vid tad at svimjararnir nokk liggja og venja til Rom. Men tídirnar í Rom skuldu verid eitt gott barometur fyri hvat draktirnar í veruleikanum hava at siga. Men tad er undrunarvert at teir, sjálvt í tungari venjing, eru so langt frá teirra bestu tídum. Gledi meg til Rom, tad má eg siga.


text:
INNANSETURS – kunning til starvsfólk og studentar, november 2012
INNGANGUR
So kom aftur eitt INNANSETURS við kunning til starvsfólk og studentar á Setrinum.
Fari aftur at minna á, at kunna millum tey lesandi, um at melda seg sum haldara av INNANSETURS. Og so eisini, um at seta tiltøk í Kalendarin, sum er okkara amboð at geva okkum øllum á Setrinum sama møguleika til at fylgja við í øllum tí virksemi, sum fer fram á stovninum og við tilknýti til stovnin.
Evstamark fyri tilfari til komandi tíðindabræv er ásett til: mikudagin 28. november kl. 11. Tit kunnu rokna við einum nýggjum INNANSETURS í viku 48.
ÚTBÚGVING
Á Námsvísindadeildini eru fyrstu grundskeiðini hjá 1-árs lesandi í føroyskum og í vísindaástøði, fyrstu skeiðspartarnir í felagsskeiðunum hjá 2-árs lesandi umframt fyrstu skeiðspartarnir (modulini) í øllum linjugreinum nú liðug. Hjá flestu lesandi og lærarum hava eftirmetingar og próvtøkur verið á skránni seinastu tíðina.
Fyrsta skeiðið í ískoytisútbúgvingini fyri námsfrøðingar og lærarar er somuleiðis avgreitt og skeiðsluttakararnir hava verið til próvtøku í vísindaástøði. Annað skeiðið í ískoytisútbúgvingini – fakliga modulið – byrjaði vikuskiftið 26 – 27. okt.
Seinastu dagarnar hevur Ann Kari Skarðhamar, professari á universtetinum í Oslo, verið gestalærari á linjuni í føroyskum fyri læraralesandi. Ann Kari er serfrøðingur í bókmentaundirvísing og hevur undirvíst teimum lesandi í, hvussu teir tríggir rithøvundarnir, Wiliam Heinesen, Gunnar Hoydal og Chr. Matras hava lýst barndóm í sínum bókmentum.
------------
29. oktober vitjaði Alyson Bayles Søgu og samfelagsdeildina, har hon hevur undirvíst í altjóða politikki
Í viku 44 er Beinta í Jákupsstovu á Søgu og Samfelagsdeildini, har hon undirvísir í stjórnmálafrøði og tann 6. november fer arktiski ambassadørurin at halda fyrilestur um arktis í Østrøm.
VEGLEIÐING
Nýggja studentavegleiðaratoymið fór til verka 1. nov, so nú ber til hjá lesandi at seta seg í samband við studentavegleiðaran á NVD, FMD og SSD. Studentavegleiðarar eru 3.árs lesandi á Setrinum, sum 4 tímar hvør um vikuna fara at røkja vegleiðarauppgávur.
PRÓVTØKUR
Tær fyrstu endurpróvtøkur á Føroyamálsdeildin vóru síðast í oktober, hinar vera nú í november og desember, meðan tær regluligu próvtøkurnar verða í januar.
FYRISITING
Tey nýggju lesandi hava síðani september mánaða fingið tikið lestrarmyndir. Hesar verða brúktar til námskortini. Hesi verða nú gjørd klár og fara at verða útflýggjaði á skrivstovunum á deildunum. Tey lesandi verða kunnaði tá tey eru klár. Hetta kann koma at taka tíð. Enn eru nøkur, sum mangla at fáa tikið mynd, tey eru vælkomin á Setursskrivtovuna at fáa hetta gjørt eftir avtalu við Randi Durhuus ella á telefon 292506.
STARVSFÓLKA TÍÐINDI
Randi Frederiksberg tekur 1. november 2012 við starvinum sum leiðsluskrivari/greinari á Fróðskaparsetri Føroya. Starvið er tíðaravmarkað til eitt ár.
Randi er 43 ára gomul og útbúgvin cand. scient. Hon hevur seinasta árið verið búsitandi í Spaniu, har hon hevur nomið sær altjóða MBA.
------------
Fríggjadagin 5. okt. vóru Jógvan (Egga) Jensen, Árni Dahl og Kurt Madsen, lærarar á Námsvísindadeildini heiðraðir fyri trúgva tænastu. Á samkomu fyri starvsfólk á Námsvísindadeildini handaði Malan Marnersdóttir, dekanur, teimum trimum gávu í hesum sambandi.
Egga, Kurt og Árni hava verið knýttir at Námsvísindadeildini (Læraraskúlanum) ávikavist í 41, 40 og 35 ár. Egga hevur undirvíst í ítrótti, Kurt í alis- og støddfrøði og Árni í føroyskum.
------------
Helle Røsvik Durhuus, sum seinastu 16 árini hevur røkt starvið sum skrivari á Setursskrivstovuni, hevur valt at fara í 1 ára farloyvi. Í hennar stað er komin Rannvá í Króki. Rannvá er 48 ár og hevur 26 ára starvsroyndir úr skrivstovuyrkinum.
------------
Guðmundur G. Haraldsson, Professor of Organic Chemistry, University of Iceland vitjar Náttúruvísindadeildina síðani 1. oktobur 2012, undir sínum 1 ára farloyvi frá Universitetinum í Íslandi.
Knud Simonsen, lektari í Havfrøði á Náttúruvísindadeildini, er farin í 1 ára farloyvi frá 1. novembur 2012.
Gunnvør Hoydal, lívfrøðingur, hevur fingið skrivstovupláss á Náttúruvísindadeildini í tíðarskeiðnum 1. novembur 2012 til hálvan januar 2013, ímeðan hon undirvísir í skeiðnum Ryggleys dýr.
------------
Sára Joensen er komin aftur á deildarskrivstovuna á Føroyamálsdeildin eftir sjúkrafráveru. Tina K. Jakobsen, granskingarhjálpari, er komin aftur úr barnburðarfarloyvi. Ingun Christensen verður knýtt at deildini fram til ársskiftið.
GRANSKING
Ítøkiliga kanningararbeiðið í sambandi við granskingarverkætlanina "Undirvísing og læring", sum starvsfólk á Námsvísindadeildini gera í samstarvi við starvsfelagar á Háskóla Íslands, er nú farið í gongd. Talan er um spurnakanning, sum fatar um allar næmingar í 8. og 9. fl í Føroyum. Eftir ætlan skulu ítøkiligu kanningarnar verða lidnar í viku 46.
Øll granskingarverkætlanin fatar um 6 tættir. Hesir eru: 1) Innanhýsis skipan, 2) Læruumhvørvi, 3) Hugburður til læru, 4) Námsætlanir og undirvísingarhættir, 5) Uppgávur og ábyrgd hjá næmingum, 6) Foreldraluttøka.
Í Føroyum savna vit okkum í fyrsta umfari um part av 3. tátti, nevniliga hugburðin hjá næmingunum til læring. Komandi vár er ætlanin at víðka kanningina til eisini at spyrja foreldrini um, hvat tey halda um skúlaviðurskifti, og at enda fáa eisini lærarar og skúlaleiðsla høvi at geva sítt íkast.
Í løtuni er Hans H. Hansen, undirvísingarleiðari, í holt við at leggja seinastu hond á eina verkætlan við heitinum "Styrki og veikleiki við gomlu læraraútbúgvingini". Verkætlanin er ein spurnakanning millum fólkaskúlalærarar.Endamálið við spurnablaðakanningini er at tekna eina yrkisliga mynd av teimum seinastu 100 lesandi, ið hava tikið prógv eftir gomlu læraraútbúgvingini á Føroya læraraskúla. Svargevanir tóku prógv í 2007, 2008, 2009, 2010 og 2011. Úrslitið av hesi kanning skal fyrst og fremst nýtast sum íblástur, tá ið læraraútbúgvingin verður stillað, og tá ið eitt dygdargott eftirútbúgvingartilboð skal mennast komandi árini.
------------
Á Føroyamálsdeildin arbeiða Hjalmar Petersen og Jógvan í Lon Jacobsen við eini verkætlan um dialektbroytingar og um hugburð til dialektir í Føroyum.
ÚTGÁVUR
Firouz Gaini, antropologur á Námsvísindadeildini, hevur eina grein í nýggjastu útgávuni av danska tíðarritinum "Jordens Folk”, sum Dansk Etnografisk Forening gevur út. Í evnisblaðnum um “Asfalt” (nr. 1 – 2012), sum inniheldur 5 áhugaverdar etnografiskar greinir, hevur Gaini skrivað greinina “En sømand går i land”
------------
J. A. Stevenson, C. Rae, J. S. Gilbert, S. Harangi, R. Lukács B. Højgaard, U. Árting, S. PyneO’Donnell, A. MacLeod, S. Loughlin, A. E. Milodowski and M. Cassidy. Observations of Distal Tephra From the Eyjafjallajökull 1, 2010 Summit Eruption. Journal of Geophysical Reasearch vol. 115, 2012.
------------
Kristianna Hammer lektari og ph.d frá Sjúkrarøktarfrøðiskúlanum hevur skrivað eina grein við heitinum, “Hope Pictured in Drawings by Women Newly Diagnosed with Gynecologic Cancer” og hon er útgivin í altjóða tíðarritinum “Cancer Nursing.” Les meira her
RÁÐSTEVNUR
Tann 7. november skulu Hans Andrias Sølvara og Beinta í Jákupsstovu frá Søgu- og samfelagsdeilini hava framløgur á NORA ráðstevnuni Nordic Welfare í Reykjavík.
------------
Fyrst í oktober luttók Hjalmar P. Petersen frá Føroyamálsdeildini á ráðstevnu í Íslandi, sum snúði seg um at nýta norðurlendsku málini í samskifti millum norðbúgvar. Lena Reinert var í oktober á skeiði í Lund um fjarundirvísing. 5. november skal Jógvan í Lon Jacobsen á fund í Reykjavík um ta íslendsku-norðurlendsku netorðabókina Islex.
NORDLIKS-netverksfundur
15.-16. november er ársfundur í NORDLIKS (NORDisk LItteratur, Kultur og Sprog). Tað er Nordplus-netverkið fyri móðurmálsdeildirnar á universitetunum í Norðurlondum. Fundurin er í Kristiansand og Malan Marnersdóttir, sum er kontaktfólk á Føroyamálsdeildini, verður á fundinum. Hon skal m.a. leggja fram frágreiðing um Nordliks-skeiðið, sum var í juni í Post-kolonialismu í norðurlendskum bókmentur. Skeiðið var fyri MA- og ph.d.-lesandi og var 5 ECTS. 24 lesandi úr øllum Norðurlondum tóku lut, av teimum fingu 22 prógv.
SKEIÐ
Boot-camp á Østrøm
Dagarnar 29. okt. til 02. november var ein sokallaður Innovation Boot-Camp á Østrøm. Talan var um eina kapping millum lesandi úr øllum Norðanlondum, sum dystaðust um at menna tað besta hugskotið innan fiski- alivinnuna. Endamálið við hesi kapping var at varpa ljós á møguleikarnar við innovasjón í marinu vinnuni, hetta fyri at fáa lesandi at fata áhuga fyri hesum vinnum sum spennandi arbeiðspláss, eisini viðvíkjandi innovasjón.
Sjálv kappingin gekk væl, og tey lesandi eru eina stóra uppliving ríkari. Nú verður filmur og annað tilfar evnað til, sum norðurlendsk virki og stovnar (herundir universitet) kunnu brúka í sínum arbeiði at draga til sín lesandi.
Verkætlanin byggir á samstarv millum Innovit Entrepreneurship Center í Reykjavík og Fróðskaparsetur Føroya, og hevur annars partnarar úr øllum Skandinavia. Hon er stuðlað av Nordic Innovation, sum er stovnur undir Norðurlendska Ráðharraráðnum. Eftirmetingin av verkætlanin fer at avgerða, hvørt farið verður víðari við at menna hetta slagið av verkætlannararbeiði. Tað er Gestur Hovgaard, lektari á Søgu- og samfelagsdeildini, sum umboðar Setrið í hesum samanhangi.
TILTØK
Seturskjakið við heitinum "Tórshavn sum universitetsbýur", sum Søgu- og samfelagsdeilin hesuferð skipar fyri, verður hildið á Østrøm hóskvøldið 8. november kl 19.30. Les meira her.
Næsta Seturskjakið er sett at verða í 10. januar 2012 og tá fer Námsvísindadeildin at skipa fyri. Nærri kunning í næsta INNANSETURS og í kalendaranum.
------------
Føroyamálsdeildini saman við Háskúlin fyriskipar hesum almennum fyrilestrum í november:
- Mánakvøldið 05. nov. kl. 19.30: Pól Jespersen: "Frá Thales til `Big-Bang´”.
Fyrilesturin fer at snúgva seg um royndirnar seinastu 25. øldirnar at seta upp eina vísindaliga grundaða heimsmynd.
- Mánakvøldið 12. nov. kl. 19.30: Jógvan D. Hansen: "Vesturlendska heimsmyndin í hugmyndasøguligum ljósi".
Fyrilesturin fer at snúgva seg um, hvussu hugmyndin av alheiminum og okkara støðu í honum hevur ment seg til í dag. Nortið verður eisini við, hvønn týdning broyttar heimsmyndir hava á okkara sjálvsfatan.
Fyrilestrarnir eru í Loftsstovu á Føroyamálsdeildini, V.U. Hammershaimbs gøtu 16
------------
Trivnaðarnevndin fyriskipar JÓLAVEITSLU 2012 í hølunum í Jónas Bronksgøtu 25, stovuhæddin, fríggjadagin 7. desember 2012 klokkan 19. Skrivarar á deildunum taka ímóti tilmelding/gjaldi. Kostnaður pr. persón er kr. 100. Tilmeldingarfreistin er sett til fríggjadagin 30. november 2012 kl. 12. Æltanin er, at allar deildirnar fyriskipa sítt "festliga innslag".Sí innbjóðing her.
FRÁBOÐAN
Tilmelding til INNANSETURS
Er tú so óheppin ikki at hava móttikið tíðindabrævið? So er møguligt til at melda til her.
Tilfar til INNANSETURS
Møguleiki er fyri at senda okkum kunningartilfar, sum tit meta eigur at vera við í INNANSETURS. Hygg nærri her.
Vit tilskila okkum rættin til at ritstjórna í tilfarinum.Tað er av týdningi, at INNANSETURS ikki skal innihalda persónsviðkvæmt tilfar.
Tá tú skrivar ein tíðindastubba, minst tá til at hava eina yvirskrift, eina lýsing, tíðspunkt, stað, fyrireikara og kontaktpersón.
Evstamark fyri tilfari til komandi tíðindabræv er mikudagin 28. november kl 11.
Ritstjóri av INNANSETURS
Anna Katrin Matras


text:
Partafelagið Postverk Føroya hevur havt avlop í rakstrinum seinastu fimm árini síðan 2012. Stundin er tí tann rætta nú at selja, um almenna posttænastan skal einskiljast. Ein onnur orsøk er, at virksemið hjá felagnum er flutt frá at flyta brøv til at flyta pakkar, og her er Posta í kapping við fleiri onnur flutningsfeløg. Hildið verður ikki, at tað er rætt at hava eitt alment partafelag á hesum marknaðinum.
Hetta framgongur í frágreiðingini, sum er gjørd í sambandi við at lógaruppskotið um at einskilja Posta nú er lagt út til hoyringar.
Les eisini: Poul Michelsen ætlar at einskilja Posta
Í frágreiðingini verður greinað, at virkseminum í Posta er minkað munandi síðan Posta var skipað sum alment partafelag við navninum Pf Postverk Føroya í 2005. Eftir eitt avlop fyrsta roknskaparárið, hevði felagið hall í rakstrinum fimm ár á rað frá 2007 til 2011.
Men nú er gongdin vend, samstundis sum fyritøkan er lagað til virksemið. Sostatt var starvsfólkahópurin lækkaður úr 225 ársverkum í 2006 niður til 115 sambært fyribils roknskapinum fyri 2017.
Umfatandi íløgur
Í frágreiðingini verður millum annað greitt frá teimum umfatandi íløgunum, sum eru gjørdar til tess at menna felagið til at ’vera best til tað virksemi, sum Postverk Føroya hevur’. Talan er eitt nú um sjálvgreiðslur kring landið, har viðskiftafólk kunnu avgreiða øll síni vikurskifti, eina sporingsskipan, so viðskiftafólk kunnu fylgja við, hvar vøra teirra er, ein brævaflokkari (sorteringsskipan) á høvuðsdeildini í Havn og ein dagføring av høvuðssætinum á Óðinshædd í Havn.
Tað er ein sannroynd at virksemi hjá Posta er broytt munandi hesi seinastu árini. Flutningurin av brøvum var høvuðsvirksemið fyri tíggju árum síðan, men hetta virksemið gongur støðugt afturá, vísa tølini. Hinvegin er talið av pakkaflutningi vaksið ógvusliga frá at vera seks prosent av samlaða virkseminum í 2006 til at vera 26 prosent í 2016 og væntandi um 50 prosent í 2020.
Vit keypa á netinum
Hetta tí at føroyingar keypa nógv meira í nethandlum, enn vit hava gjørt fyrr. Soleiðis stendur at lesa í frágreiðingini frá vinnumálaráðnum:
”Handilsmynstrið broytist við tað, at tú kanst fáa vøru til dyrnar, uttan mun til hvar í landinum tað er. Hetta kann verða smáplássunum og útjaðaranum at gagni. Hetta kann eisini gera tað lønsamari at røkja post og álagdar skyldur úti á smáplássunum, og har tað ikki er tættbygt. Fatanin hjá Posta er, at tað “eigur” at loysa seg at menna nethandil og aðrar tænastur, soleiðis at tað skal vera eins gott og lagaligt at búgva uttanfyri miðstaðarøkini sum í miðstaðarøkjunum. Menning, miðsavnan og effektivisering kann tí gagna útjaðaranum eins væl og miðstaðarøkinum, og er hervið við til at menna trivnað og kappingarføri í “øllum” landinum”.
Á hesum marknaðinum, sum er flutningur av brævapakkum, er Posta í kapping við aðrar flutningsfyritøkur. Tað er avsendarin, sum ger av hvat flutningsfelag verður brúkt at flyta vøruna við.
Post er sjálvt umboð fyri altjóða fyritøkuna DHL Express. Hinir á marknaðinum eru TNT, umboðað av Smyril Line, GLS umboðað av Eimskip gjøgnum Faroe Express, UPS, umboðað av EUR Express og FedEx, umboðað av Norlink.
Innan flutning annars, er Posta í kapping við Eimskip, gjøgnum dótturfelagið Faroe Ship, Samskip, herundir Safari Transport, og Smyril Line.
Ikki skilagott at alment felag kappast
Frágreiðingin staðfestir, at farmaflutningur verður nógv tann størsti parturin hjá Posta í framtíðini, og herí skal eisini síggjast orsøkin til, at felagið nú verður einskilt:
”Virksemið í frakt og í fríari kapping hjá P/F Postverk Føroya er vaksandi. Tí er tað neyvan skilagott, at felagið, sum alment partafelag, ið virkar í kapping við onnur feløg, verður verandi ogn hjá landinum. Tí verður tað í staðin selt privatum”, stendur at lesa í frágreiðingini.
Landið setti í síni tíð 43 milliónir krónur í felagið sum partapening. Harafturat lat landskassin eitt rentu- og avdráttarfrítt lán upp á 29,2 milliónir krónur. Við ársenda 2017 verður mett, at innara virðið (eginognin) hjá felagnum er 35,3 milliónir krónur umframt tær 29,2, tilsamans 64,5 milliónir krónur.
Men um bygningurin á Óðinshædd verður seldur til eitt ognarfelag, sum ætlanin eftir øllum at døma er, gerst vinningurin fyri landskassan munandi hægri:
”Møguleiki er fyri at selja bygningin á Óðinshædd áðrenn eina sølu. Hetta hevði so verið sum eitt “sale and lease back” fyri Posta. Bygningurin er fyri kortum settur í stand og væntast at hava eitt virði omanfyri 100 mkr. Ein søla væntast tí at geva ein vinning í mun til bókað virði”, stendur í frágreiðingini.
Pf. Postverk Føroya hevur ongantíð útlutað vinningsbýtið til eigaran síðani stovnanina í 2005.
Les frágreiðingina hjá Uttanríkis- og Vinnumálaráðnum her


text:
Løgmaður rennur undan
8. august 2016
Um føroyingar á fólkaatkvøðu skulu taka støðu til eina nýggja grundlóg, má formaður Javnaðarfloksins koma fram og erliga siga føroyingum, um hann ætlar, at henda Tjóðveldisgrundlógin skal vera innan fyri ella uttan fyri ríkisins grundlóg – annars er onki at fara á fólkaatkvøðu til
Summir fjølmiðlar í Føroyum eru opinlýst í parti við 14. september-samgonguni, og tí frætta fólk lítið um týðandi mál, og hvat ið politisku flokkarnir ætla við málunum.
Andstøðan verður ”redaktionelt” frávald.
Tí mugu tey, sum ikki eru í krithúsinum hjá ávísum fjølmiðlum, greiða frá týðandi málum í lesarabrøvum og á sosialum miðlum. Har er ein alternativur kjansur at koma til orðanna.
Rennur undan
Í Løgtinginum hevur ólavsøkurøða løgmans verið til viðgerðar í tveir dagar. Eitt avgerandi mál er, at 14. september-samgongan við javnaðarløgmanni á odda ætlar at senda grundlógina hjá Tjóðveldi til fólkaatkvøðu.
Samgonguleiðarin ikki vil vera erligur í málinum um Tjóðveldisgrundlógina, og tað er at lítisvirða føroyska veljaran.
Í røðuni ólavsøkudag segði hann, at nú skal Tjóðveldisgrundlógin standa sína roynd. Men hann vil ikki siga føroyingum, um hann ætlar, at grundlógin skal standa omanfyri ella niðanfyri okkara felags ríkisgrundlóg.
Aftur og aftur er Aksel V. Johannesen biðin um at svara hesum púra náttúrliga og neyðuga spurningi, men hann rennur undan.
Øll vita, hvat hendir, um grundlógin hjá Tjóðveldinum fer út um Ríkisgrundlógina. Tá verða Føroyar loystar úr Ríkisfelagsskapinum við øllum teimum avleiðingum, sum tað hevur fyri land og fólk.
Hetta er ikki tað, sum føroyingar vilja.
Vt vóru fleiri, ið meintu, at Javnaðarflokkurin heldur ikki vildi loysingina. Men sum kunnugt hevur Javnaðarflokkurin kastað saman við víðgongdum fullveldisflokkum eftir valið, hóast flokkurin fór til val sum samríkisflokkur.
Hálar í neyðbremsu
Í KVF herfyri hálaði javnaðarformaðurin í politisku neyðbremsuna. Tá segði hann brádliga, at Tjóðveldisgrundlógin og Ríkisgrundlógin skulu standa lið um lið.
Hann vísti á USA og Týskland sum fordømir, men hann gloymdi – tilvitað – at greiða frá, at bæði USA og Týskland eru samveldisríkir.
Tí mugu vit spyrja: ætlar Javnaðarflokkurin at skipa Føroyar í eitt samveldisríki?
Ella hvat er tað, Javnaðarflokkurin vil saman við Tjóðveldinum?
Sterkur føroyskur samleiki
Mitt í fullveldis-forvirrinum er leiðarin í 14. september-samgonguni farin at kalla grundlógina hjá Tjóðveldinum eitt ”samleikaskjal”.
Rennandi javnaðarformaðurin er runnin út, har ið hann ikki grynnur, tí í Løgtinginum sigur hann seg vilja hava føroyingar á fólkaatkvøðu til at samtykkja, at vit hava rætt til at ganga í haganum og at fara á flot!
Álvaratos – er einki mark fyri niðurgeringini av føroyingum?
Fáar tjóðir í heiminum hava sterkari samleika enn føroyingar. Her er ikki brúk fyri samleikaskjølum ella at staðfesta, at Føroyar eru føroyskar. Og sjálvsavgerðarrætturin fær heldur ikki ligið aðrastaðni enn her heima hjá okkum.
Nær steðgar villeiðingin av okkara fólki?
Sig nú satt Aksel
Tað er eitt samfelt ynski – fyri ikki at siga krav – frá føroyskum veljarum at fáa púra greitt at vita, um tjóðveldisgrundlógin skal vera innanfyri ella uttanfyri ríkisgrundlógina.
Fólk mugu vita, um tey skulu fyrireika seg til avleiðingarnar av loysing, ella um talan meira er um at dagføra føroysku stýrisskipanina innan fyri ríkisgrundlógina.
Aksel má steðga á og geva fólki sannleikan, áðrenn hann rennur víðari.
Loysingin skal nevniliga ikki sníkjast inn gjøgnum bakdyrnar.
Og føroyingar skulu ikki missa ríkisborgararættindi á eini fólkaatkvøðu, sum snýr seg um nakað heilt annað og álvarsligari enn rættin til at ganga í haganum ella fara á flot.
Edmund Joensen
Løgtingsmaður fyri Sambandsflokkin
RN
Back


text:
Johnny í Grótinum settur sum kringvarpsstjóri
mentan31-05-2017 - 09:28 - Jóanis Nielsen
Kringvarpsstýrið hevur avgjørt at seta Johnny í Grótinum sum stjóra komandi 5 árini. Johnny tekur við starvinum frá 1. september 2017.
Nýggi stjórin er 41 ára gamal, útbúgvin cand.polit á Keypmannahavnar Universiteti og hevur leiðsluútbúgving frá Henley Business School svarandi til diplomstøði.
Johnny hevur fjølbroyttar royndir í donskum og føroyskum fíggjarstovni sum ráðgevi og leiðari. Hann hevur starvast eitt skifti á Hagstovu Føroya og verið formaður í Búðskaparráðnum. Síðan 2015 hevur Johnny í Grótinum verið stjóri á Landssjúkrahúsinum.


text:
- 13 februar 2018
Tann 79 ára gamli Neli í Gortru kattakongur 2018
At sláa tunnu fastalávintsmánadag hevur verið vanligur siður við Gjógv - eins og aðrastaðni í landinum - so langt aftur, sum nakar veit um at siga. Tey elstu bygdarfólkini minnast frá barni av, at tá plagdu teir at sláa tunnu heimi við Byrgisá - beint oman fyri Geilina. Ein endi var spentur tvørtur um ánna - og har hekk so tunnan.
Ta einu ferðina var Kristian í Lon kattakongur - ikki var hann so lættur at fanga - men hann bleiv tó tikin og borin út í Lon. Tað var (og er) nevnliga siður, at kattakongurin skuldi takast og berast til hús. Ta ferðina var Jóan Petur í Horni ein av fyrireikarunum.
Tá ið dansistovan varð tikin í brúk fyrst í 1950unum, fóru teir at sláa tunnu har, men tað riggaði ikki betur enn væl, tí eina ferð reyk gassin út ígjøgnum eitt vindeyga. Í ytra enda á dansistovuni var eitt rúm - Ytra Rúm - sum ikki var sett í stand, so tað bleiv eisini viðhvørt brúkt til tunnusláing, men tað vísti seg ikki at rigga so væl at sláa inni, og tí hava teir sligið tunnu uttanveggja nú í mong ár. Sum sagt, stendur "slagið" nú uttanveggja, og innanveggja í Bygdarhúsinum hevur kvennfólkið borðreitt við góðum fastalávintsbollum - bæði fyltum og ófyltum.
Nú segði eg, at "teir" slerdu tunnu. So var, men nú eru "tær" komnar upp í leikin, so nú má tað orðast soleiðis, at "tey" slerdu tunnu. Lìkamikið - eisini hetta mánakvøldið "gekk eftir bókini": Tann elsti sló fyrst - og so gekk tað eftir aldrinum. "Ellissláarin" - 82 ára gamli Erling í Nýggjustovu - sló tað fyrsta slagið, og síðani gekk alt av sær sjálvum.
Í ár var tunnan so lítil - ein barnatunna helt onkur - men "stik den" sum hon var monnum boysin. "Símun hjá Sigurdi hevur styrkt hana," mutlaði onkur, men hann afturvísti tí og segði, at hon bara hevði staðið í vatni.
So við og tyntist í mannaskara, tí bert okkurt sprek fall av henni nú og tá, men nakrir treiskaðust og hildu á, til tann 79 ára gamli Neli í Gortru kom við "banahøgginum". Neli var kattakongur 2018 - og ferðarsteypið endaði á Próvfastatúvuni, so nú er bara eftir at rita honum navnið á steypið - saman við undanfarnum steypavinnarum. -- Nei, sum kaffimuðurin kom væl við í kuldanum!!


text:
Leygardagin 11. mars fer FMA fyri fjórðu ferð av bakkastokki í Norðurlandahúsinum. Og heldur ikki í ár fer tað at ganga stillisliga fyri seg, tá bestu avrikini innan føroyskan tónleik skulu heiðrast. At velja tey tilnevndnu er eitt stórt arbeiði og tað hevur Koda tosað við ein av nevndarlimunum, Knút Háberg Eysturstein um.
Søgan um FMA
"Søgan um hvussu FMA byrjaði er, at Kringvarpið, Miðlahúsið og Norðurlandahúsið saman við umboðum frá føroyska tónleikalívinum tóku stig til tiltakið “Føroysku tónlistavirðislønirnar - Faroese Music Awards” ella FMA. Endamálið var at varpa ljós á og heiðra tey bestu avrikini í føroyskum tónleiki í tí farna árinum. Fyrireikararnir mettu at tað var neyðugt við einum afturvendandi, árligum tiltaki, ið fagnar føroyska tónleikinum og gevur føroysku tónleikarunum ta virðing, teir hava uppiborið. Miðað var ímóti at hava eitt stórt og breitt fevnandi tiltak, har føroyskur tónleikur og føroyskir tónleikarar innan allar stílar vóru miðdepilin. Úrslitið var FMA, sum varð hildið fyrstu ferð í 2014", greiður Knút Háberg Eysturstein frá.
Nýggj átøk í 2017
"Ein týðandi munur í ár er, at showcase parturin av tiltakinum er mentur munandi. Til dømis eru fólk frá tónleikavinnuni og tíðindafólk frá útlandinum bjóðaði til tiltakið. Tey vera í Føroyum í nakrar dagar, so tey fáa eitt innlit í føroyskan tónleik og mentanarlív. Showcase parturin er nakað, ið hevur verið ætlað frá byrjan av, og tað er eisini nakað, ið tónleikararnir hava ynskt ment. Tí eru vit sera glað um at kunna víðka um hendan partin av tiltakinum’, sigur Knút Háberg Eysturstein og heldur fram: ‘Umframt høvuðstiltakið í Norðurlandahúsinum vera eisini konsertir dagarnar frammanundan í Sirkus og í Reinsarínum. Fríggjakvøldið verður ein Pre-FMA showcase konsert í Reinsarínum og í vikuni upp til FMA er eisini “Spæl Føroyskt Vika” í útvarpinum, so tá saman um kemur, fær FMA ein heilt serligan dám".
"Tann størsta formliga broytingin er annars, at virðislønir verða býttar í tveimum flokkum í ár (opin flokkur og popp/rokk) heldur enn í trimum flokkum sum undanfarnu árini. Og harumframt hava vit eisini valt at minka talið av framførslum frá 13 til 10. At har vera færri virðislønir og færri framførslur fer vónandi at skapa eina meira fokuseraða uppliving bæði fyri tey sum framføra, tey tilnevndu og fyri áskoðararnar. Har vera fleiri góðar framførslur við føroyskum artistum, sum umboða føroyska tónleikalívið í breiðum høpi, og so tað ræður eisini um at geva sær stundir at njóta dámin tá føroyski tónleikurin verður fagnaður", nevnir Knút Háberg Eysturstein.
Stóran týdning fyri føroysku tónaskøldini og sangskrivarar
Knút Háberg Eysturstein ivast ikki í at týdningurin av FMA er vaksandi fyri tónaskøldini og sangskrivararnar: "Tað vekir ans bæði í innlandi og útlandi at vinna ein FMA, og tað kann skapa umtalu. Tí er tað týðandi fyri okkum at skipa fyri einum tiltaki, ið bæði vendir sær til heimligu fjøldina, og sum gevur gestunum frá útlendsku tónleikavinnuni eitt gott innlit í føroyskan tónleik".
Arbeiðið í nevndini
At velja tey tilnevndu krevur nógv fyrireikandi arbeiði, sigur Knút Háberg Eysturstein: "Tá árið fer at halla, verður farið í holt við at savna inn upplýsingar um allar útgávur, bæði í fullari longd og stakløg, konsertir v.m., ið hevur verið í árinum, tvs. 2016 í hesum førinum. Nevndin fundast regluliga, har innsavning, flokking, praktisk viðurskifti og mangt annað verður umrøtt og samtykt líðandi. Tá alt viðkomandi tilfar er innsavnað, verður gjørt av hvussu alt skal flokkast. Í ár eru flokkarnir “popp/rokk” og “opin bólkur”. Flokkarnir hava hvør sína sjálvstøðugu dómaranevnd, sum atkvøður um hvør skal tilnevnast og hvør skal heiðrast. Haraftrat eru eisini nakrar virðislønir, har FMA-nevndin stendur fyri tilnevning og avger hvør vinnur. Føroyar eru eitt lítið land, og tí verður nógv gjørt í fyrireikandi arbeiðinum fyri at fyribyrgja ógegni".
‘Eg varð valdur í nevndina sum umboð fyri tónleikalívið á aðalfundinum í septembur 2016. Hinir limirnir í nevndini eru Sunleif Rasmussen (tónaskald, eisini umboð fyri tónleikalívið), Eyðfinn Jensen (tónleikasamskipari, Kringvarp Føroya), Barbara Holm (tíðindafólk, Miðlahúsið), Fróði Vestergaard (verkætlanarleiðari, Norðurlandahúsið) og Jógvan Andrias Joensen (tiltakslimur, leiðari av spælistaði). Síðan 2014 hevur Rólant Waag Dam (Kringvarp Føroya) verið settur sum FMA-samskipari’, sigur Knút Háberg Eysturstein sum at enda leggur aftrat, at FMA aftur í ár verður sent beinleiðis bæði í útvarpi og sjónvarpi og stroymað beinleiðis á kvf.fo.
Um Knút Háberg Eysturstein
Knút Háberg Eysturstein er tónleikari, undirvísari, DJ, høvundur og tónleikagranskari (cand. mag. í tónleikafrøði frá Københavns Universitet). Knút hevur spælt við nógvum bólkum og artistum seinastu 15 árini og hevur síðan 2004 verið við á uml. 14 útgávum, fyrst og fremst sum ljómborðsleikari men eisini sum guitarleikari og sangskrivari. Haraftrat hevur hann eisini útgivið trý soloalbum: Havsglóð (2004), The Desert Holds A Flower (2009) og On High (2013), allar útgivnar gjøgnum Tutl. Hvat viðvíkur meira aktuellum verkætlanum, er Knút ljómborðsleikari í bólkinum hjá Konni Kass, sum kom við fyrstu útgávuni Haphe (Tutl) í novembur 2016. Tey hava herfyri verið á konsertferð í Danmark og Týsklandi. Bólkurin skal spæla á festivalum bæði her heima og í útlandinum í summar og í heyst í ár. Knút er sjálvur tilnevndur til seks ymiskar virðislønir í FMA í ár. Harumframt er Knút eisini guitarleikari í black metal/doom bólkinum Svartmálm, sum vann Wacken Metal Battle Føroyar síðsta ár. Teir hava júst innspælt fyrstu útgávuna í Studio Bloch. Bæði Svartmálm og Konni Kass skulu spæla á Spot Festivalinum. Fjórða soloútgávan hjá Knúti er eisini so líðandi við at taka skap.
Tey tilnevndu til ársins FMA kunnu síggjast her


text:
Fólkavøkstur í Fuglafirði
Sambart tølunum frá Hagstovuni 1. mars 2012 – 28. februar 2013, so varð fólkavøkstur í Fuglafirði í hesum tíðarskeiði.
Hóast fólkavøksturin er lítil , 3 fólk, so er gongdin hóast alt positiv. Í flestu kommunum er tó ein fráflyting.
Burðaravlopið í Fuglafirði kundi gott verið betri, avlop = 0. Um tað er tað, at ungu familjurnar liggja á latu síðuni, ella eru tað møguliga ov fáar ungar familjur í kommununi, sum kunnu hjálpa uppá hesi tølini. Eitt lágt burðaravlop er tíverri ein skeiv gongd fyri eina kommunu.


text:
Barnlek 2017, enn einaferð
Vit hava fingið bræv frá Klaksvík við áheitan um hjálp til Barnlek 2017:
Hey góðu dansifeløg.
Nú royna vit enn einaferð at fáa fatur á hjálparfólkum til barnlek 2017.Vit heita á øll dansifeløg um at finna so nógv hjálparfólk sum yvirhøvur tilber frá hvørjum felagi. Vit hava fingið høvuðspersónar til tær ymisku uppgávurnar, og nú mangla vit bert at fáa sett navn á øll hjálparfólkini sum skulu hjálpa til. Tað skulu vera 50 til 60 hjálparfólk tá stevnudagarnir eru, men í alt eru tað ca 300 arbeiðs vaktir um hvørt hjálparfólk tekur ein heilan dag hvør. Eisini er brúk fyri hjálparfólki áðrenn og eftir stevnudagarnir.
Skulu ábyrgdarpersónarnir fáa tíð at gera eitt arbeiðsskema klárt áðrenn stevnan byrjar, skulu vit fáa tilmeldingarskjalið aftur áðrenn 15.06.2017
Vinarliga Birna og Brynjálvur
- Rita inn ella skráset teg til at gera viðmerkingar


text:
VEKTIR Á ÓM OG LOMBUM Í MAI 2016
Tann 19. mai róku vit ærnar á bønum inn til vigingar. Hetta er tríggjar dagar áðrenn, tær blivu riknar av bønum og í hagan. Vit vigaðu bæði ær og lomb, eins og vit gjørdu holdmetingar av ónum. Ærnar eru í góðum holdum í ár, sammett við í fjør. Í fjør róku vit væl seinni av bønum, nevniliga tann 26. mai, og er hædd tikin fyri hesum muni við eini tillaging í stabbamyndini niðanfyri:
Talva 1: Vektir á lombunum í Heygshaga. Burðarvektin verður skrásett sama dag, sum lambið er lembt. Av tí at vit vigaðu sjey dagar fyrr í ár, hava vit rættað vektina við 228 g/dagin. Hendan vektin er grundað á dagligan vøkstur frá lembing til 26. mai í fjør, og hon skal tí takast við ávísum fyrivarni.
Í fjør vigaðu vit ikki ærnar í apríl, og tá undraðust vit yvir, at ærnar vóru so mikið betur fyri í mai mánað í mun til mars mánað, sí talvu 2. Í ár vigaðu vit tí ærnar hin 18. apríl, ið var so tætt upp undir lembing, sum vit mettu vera ráðiligt. Úrslitið vísti, sum væntað, at fyrra helming av árinum viga ærnar mest beint undan lembing, tí bæði burður, eftirburður og fosturvatn tyngja ærina nógv, sí talvu 3.
Talva 2: Ærsvektir í Heygsahaga fyri árini 2012 – 2016. Bæði januar og apríl mánaði hava ikki verið í skrásetingunum undanfarin ár, ímeðan vektirnar í mai mánað vórðu fyrstu ferð skrásettar í fjør.
Talva 3: Sammeting av vektum fyri mars, apríl og mai av ónum í sunnastu gongu og miðjuni. Sunnasta gonga og miðjan eru tær gongurnar, sum liggja fast á bønum, og eru tølini frá teimum mest eftirfarandi.
Fyrivarni má tó takast fyri, at ærnar, sum eru í skrásetingunum, hava fingið ískoytisfóður.
« Aftur


text:
Ingi Samuelsen
30.01.2018 - 09:02
Tíðindi > Pengar > Gjaldoyra
Handil við talgildum gjaldoyra skal gevast upp í skatti. So um tú hevur vunnið pengar við at keypa og selja Bitcoins og onnur slík gjaldoyru, sum t.d. Ripple, Stellar, Dash ella onnur, so skal vinningurin gevast upp á sjálvuppgávuni.
Hesum boðar Taks frá á heimasíðu síni.
Avgerðin byggir á grein 25 í skattalógini, sum sigur, at skattur skal rindast av allari inntøku, um ikki undantøk verða givin í lógini.
Slíkt undantak kann t.d. vera søla av ogn, sum ikki er keypt við víðarisølu ella umbýti fyri eyga. Taks metir tó, at handil við talgildum gjaldoyra primert verður gjørdur við nettupp víðarisølu ella umbýti fyri eyga, og undantakið er tí ikki galdandi fyri slíkan handil, sum sostatt er skattskyldigur, staðfestir Taks.
Skal útveganarvirðið dragast frá søluvirðinum, so at bert nettovinningurin verður skattaður, skulu útveganarvirðið og søluvirðið skjalprógvast.


text:
Børn og ung
Á deildini fyri Børn og ung verður dentur lagdur á at stuðla foreldrum, ið hava børn, ið bera brek, so familjan fær møguleika fyri eina so vanliga tilveru sum møguligt, hóast brekið/sjúkuna hjá barninum. Í Børn og ung verða avgreiddar umsóknir um endurgjald fyri neyðugar meirútreiðslur vegna brekið hjá barninum, endurgjald fyri mista inntøku, til tann, sum uppiheldur barni við breki heima, og umsóknir um persónligan stuðul og pláss á vardum bústaði.
Ráðgevararnir
á Børn og ung hava samskipandi leiklutin fyri átakinum "Tann góða tilgongdin”.
Starvsfólk
Dagført tann 03-05-2018


text:
Orð: Hans Andrias Djurhuus
Lag: Regin Dahl
Kristin Háberg bøtir segl, sum ódnarstormur skræðir,
tveitir gamlar endar burtur, nýggjar endar klæðir,
og hann sær so livandi tað bláa havið alda,
har fregast og brigantin í allar leiðir halda.
Upp úr fikkuni hann hálar sína svørtu snaddu,
minnist aftur tíman, tá teir kinamannin ræddu –
Sunnanfleyrið mjúkt og lýtt inn gjøgnum sprekku suðar.
Kristin Háberg setir seg á skammilin og guvar. –
Gula havið aldar mjúkt, flógv blæsur har monsunin.
Kristin gníggjar skøvningin – jú menn hann kennir munin.
Eyguni í longsulspínu stara upp í tróðrið –
Kinaland á summardegi – grønt í øðrum gróðri.
Og á hesum loftinum – her noyðist hann at sita
og við sveitta vega upp hvønn evurlítlan bita. –
Farið væl, mongrovitrø og sveiggjandi lianir.
Snaddan kølnar – Kristin Háberg droymir um bananir.
Og hann minnist veitsluna, teir hildu í Columbo,
hugsar um gorillu og um elefantin Jumbo, –
minnist aftur Indiu og hennar heitu nætur.
Kristin drýpur høvur niður – Kristin Háberg grætur.


text:
Akrar
Akrar er lítil bygd á sunnara armi á Lopransfirði í Suðuroy, ein sonevnd niðursetubygd.
Innihaldsyvirlit
[rætta | rætta wikitekst]
Skriftformurin Akrar, sum higartil hevur verið vanligur, setur navnið í samband við kornvelting. Tey sakligu viðurskiftini á staðnum tala ímóti hesari tolking. Navnið gongur óivað aftur til eitt gamalt norrønt hvørkikynsorð øgr ’lítil vík’, í hvørjumfalli fleirtali øgrum, í hvørsfalli agra. Av hesum formum er formurin Agrar runnin sum sekunderur hvørfalsformur (og hevur skift til kvennkyn).
Søga[rætta | rætta wikitekst]
Fyrsti maður, ið setti búgv á Økrum, var úr Sumba. Hetta var í 1818. Seinri fluttu onnur til bygdina. Kendasti maður á Økrum er Poul Johannes Midjord (1823-1908), ið var táttayrkjari. Hann giftist við dóttur nesbóndans hinu megin fjørðin, men tað var ikki við bóndans vilja, og sagt verður, at Poul Johannes fór eftir unnustu síni á nátt og flutti hana yvir um fjørð, uttan at foreldrini vistu av. Kendasti táttur hansara er eisini Nesbóndatátturin, har hann ger gjøldur burtur úr verfaðirinum.
Ein annar kendur maður av Økrum er politikarin Jacob Vestergaard, ið var fiskimálaráðharri Føroya undir fyrru og seinnu stjórn Kaj Leo Holm Johannesen, m.a. í tíðini, tá ið ES setti handilsforðingar (boykot) í verk ímóti Føroyum orsakað av trætuni um silda- og makrelkvotuna. Jacob Vestergaard stóð tó fastur við sína áskoðan og vann ósemjuna, ið endaði við, at ES noyddist at slaka og ganga við til, at Føroyar fekk størri kvotu, enn ES upprunaliga hevði ætlað.
Myndir[rætta | rætta wikitekst]
Jacob Vestergaard í 2015.
Kelda[rætta | rætta wikitekst]
Akrar | Lopra | Sumba | Víkarbyrgi


text:
Skrivað tann .
Fríggjakvøldið 8. apríl byrjar fundarrøð við kenda prædikumanninum Tom Roberts, sum er evangilistur á Bahamaoyggjunum, í Skúladeplinum í Hovi.
Fundarrøðin heldur áfram í vikuskiftinum og verða fundir bæði fríggjakvøldið, leygarkvøldið og sunnukvøldið. Øll kvøldini verður byrjað kl. 20.00.
kelda: sudurportal.fo
Skrivað tann .
Sent verður beinleiðis úr Klaksvík.
Kári Kjelnæs leggur til rættis.
Á TORGINUM - hvørt týskvøld kl. 21.00 á RÁS2
Skrivað tann .
Leygarkvøldið 2. apríl hevur Betesdakórið úr Klaksvík sangløtu í bydarskúlanum í Miðvági kl. 19.
Les meira
Skrivað tann .
Tom Roberts í ítróttarhøllini á Skála um vikuskiftið
Samkomur bjóða til møtirøð á Skála
Les meira


text:
Ferðast við korti
Flestu føroyingar hava gjaldskort við sær á uttanlandsferðir - tað er lætt og ómakaleyst. Her eru nøkur góð kortráð til tín, sum skalt ferðast.
Tvey kort við at ferðast
Tað er eitt gott hugskot at hava meira enn eitt gjaldskort við, tá tú fert uttanlands. So kanst tú kenna teg tryggari, um annað kortið verður burtur ella gerst óvirkið á ferðini. Skalt tú leiga bil, er tað skilagott at hava eitt kredittkort við, tí bilaútleigarar krevja ofta, at goldið verður við kredittkorti.
Sjálvtøkur
Tú eigur at hava í huga, at gjald verður tikið, hvørja ferð tú tekur pening út í sjálvtøkum uttanlands. Sostatt er skilagott at taka størri upphæddir út í sjálvtøkuni, so sleppast kann undan óneyðuga nógvum gjøldum. Tað er eisini eitt gott hugskot at rinda við gjaldskorti á matstovu og í handlum, heldur enn at taka pening út í sjálvtøku til endamálið. Tað er ókeypis at rinda við gjaldskorti, men ómaksgjald verður viðhvørt tikið fyri útlendsk kort.
Ansa væl eftir gjaldskortinum
Halt altíð eyga við gjaldskortinum og lat ikki tænarar ella onnur fara avstað við kortinum, soleiðis at tú missir tað úr eygsjón. Lat ikki kortið liggja frammi, so onnur kunnu fáa fatur á kortnummarinum. Goym ongantíð fleiri gjaldskort á sama staði og lat ikki pin-kotuna liggja saman við kortinum. Fá fleiri góð ráð, til hvussu tú ansar eftir gjaldskortinum, her.
Kanna nýtsluhámørkini
Áðrenn fráferð mæla vit til, at tú kunnar teg um, hvørjar ásetingar eru galdandi fyri títt gjaldskort. Kortið kann hava eitt ásett nýtsluhámark, gjald kann verða tikið fyri úttøku av peningi o.s.fr. Nøkur kort bjóða eisini ymsar eyka tænastur sum m.a. tryggingar, ið kunnu vera hentar at hava.
Sperra kortið
Skuldi tú verið óheppin at mist kortið burtur á ferðini, eigur tú at sperra kortið beinanvegin. Les meira um hvussu tú sperrar kortið her.
Hav Netbankan við á ferð
Við Netbankanum á fartelefonini, Netbankanum sum app ella Netbankanum til tablet hevur tú altíð Netbankan við hondina. Halt eyga við salduni, ger flytingar o.a., og varðveit soleiðis yvirlitið yvir peninganýtsluna, meðan tú ert uttanlands.


text:
Tíðindaskriv
05.04.2017 - 09:57
Í nøkur ár hevur Vágs kirkja verið karmur um aftankvirrur, har tónleika innsløg hava sett dagsskránna.
Nú komandi leygarkvøldið, verður aftur ein aftankvirran, og hesaferð er tað M.C. Restroff, ið kemur til Vágs at syngja og spæla.
M.C. Restorff hevur gjøgnum árini skrivað nógvar góðar og kendar sangir, og nú kemur hann so at framføra hesar í Vági, og eins og til væl umtóktu Hoyma konsertirnar í Gøtu, seinasta vetur, so kemur hann eisini at tosað nakað um hvussu sangirnir blivu veruleiki.
Tað er í sambandið við at Meinigheitshúsið í Vági hevur rundað tey 100 árini, at hendan aftankvirran verður fyriskipað. Og aftaná verður ein kaffimuður at fáa, umframt at áhoyrarnir kunnu lata eitt oyra til Meinigheitshúsið, sum júst er farið gjøgnum eina stóra nýgerð.


text:
Hann varð føddur í Havn í 1909, sonur Vilhelm S. Poulsen. Valdemar fekk tann lærdóm, sum Havnar skúli tá hevði at bjóða, eitt viðføri, ið ikki mundi røkka langt, dugdi maður sær ikki sjálvur at byggja omaná og víðka sjónarringin. Hetta dugdi Valdemar og heilt frá ungum av las hann nógv, føroyskt eins væl og heimsbókmentir.
Ungur fór hann í handverkaralæru, var eitt skifti niðri í Danmark, kom so heim aftur og setti seg niður sum hárskeri í høvuðsstaðnum. Í hesum starvi, sum hann røkti til fyri stuttum, kom Valdemar at hitta hóp av fólki, ein veruleiki, ið kanska var við til at gera hann til stóran menniskjakennara og dyggan sálarlýsara, sum skaldskapur hansara sýnir.
Bókmentaverk:
Fyrsta stóra skaldaverk Valdemars er *sjónleikurin »Sat sapientk, sum varð framførdur á fyrsta sinni á vári 1958. Heitið er útlendskt, og tað er umhvørvið eisini, leikurin fer fram í. Á avdankaðum jarnbreytarøki hitta vit landastrokið Jeremias einaferð ungur gávuríkur listamaður, sum av øvundsmanna lokabrøgdum er koyrdur av tí listaskúla, har hann søkti sær útbúgving. Nú livir hann neyðarsliga tilveru so at siga á øskudunganum, tá ein blaðmaður kemur fram á hann, hoyrir lívssøgu hansara og ger av at endurreisa hesa neyðar menniskju. Meðan Jeremias letur mjólk út yvir breyðsúpanarborðisk sín, fær blaðmaðurin hugskotið; hann frystir súpanarborðiskin og sýnir hann fram sum listaverk við miklari stákan undir heitinum »Sat sapienti« - nóg mikið hjá tí vísa. Listaverkið verður við miklum hóvastáki umrøtt í bløðum og útvarpi, listametarar kappast um at vísa tí virðing, til Jeremias at enda nærum gerst óður í høvdinum av hesum *glantrileiki og smildrar tað sundur.
Fremmant heiti, fremmant umhvørvi, men evnið er alheimsligt, ið her verður tikið til viðgerðar. Spurningurin um sannleikan ella lygnina um nýmótans list, spurningurin um uppgjørdar listametarar, spurningurin um nýggju klæði keisarans.
Í 1965 kom annar sjónleikurin »Og tó skínur sólin«. Hann tekur til viðgerðar hesa avlagaðu tíðina undir øðrum heimsbardaga, tá so mangt varð umskipað. *Ummælari tók soleiðis til: »í hesum lítla samfelagi royna ymisk menniskju at klára seg sum best, men ójavnt gongst; nøkur búnast hesa royndarstund, nøkur fara meira ella minni við rákinum, meðan einstøk svimja sum fiskurin í hinum gylta streyminum«. Aftur her eru tað errinskapur og fávitska, ið fáa skot fyri bógvin.
Ein náttúrlig avleiðing av stovnsetan Útvarps Føroya var, at skaldskapargreinin útvarpsleikur fekk høvdið fyri seg í føroyskum bókmentum, og ein hin fyrsti at halda seg til var Valdemar Poulsen. Í sekstiárunum komu á prenti tveir av leikum hansara, »Hin ivingarsami« 1963 og »Næstringarnir« 1968, sum prógvaðu, at hann hevur sjáldsamt hegni fyri júst hesum leiklistahátti.
Í hugmyndum og *stuttsøgum sínum, »Meðan havaldan dúrar« 1960, »Ein tíðarmynd« 1979, greiðir høvundurin - kanska í so filosofiskt - frá teim ymsu síðunum av lyndi menniskjans, stillførur og sannur í sínum frásøguhátti - í hæddina kemur frásøgukynstrið í stóru *skaldsøguni »Osvald«, ið kom í 1978.
Osvald býr í Havn og er, tá vit hitta hann, mannkomin - 35 ára gamal. Upp til skúlaaldar er hann eins og hini børnini, men tá ið hann kemur í skúla, sjey ára gamal, lærir hann ikki at lesa - hann man vera orðblindur. Men lærari hansara veit einki um hugtakið orðblindni - *søgugongdin er løgd til tíðarskeiðið 1914-18, og tá tosaðu skúlalærarar valla um slíkar spurningar - og hann skírir dreingin býttan; eftir hesum dómi hevur drongurin, unglingin og seinni maðurin verið viðfarin sum brekaður, men hvør er í veruleikanum hin brekaði, spyr høvundurin, er tað ikki heldur hetta tronga samfelagið, sum happar og háðar hin minni menta?
Eyðkent fyri skaldskap Valdemars er *myndatalan í navnagávuni. Harra Wandsbek eitur lærarin, ið dómin fellur, og vita vit tá, at danska orðatakið »det gælder til Wandsbek« merkir nakað sum »tað er blóðgalið«, skilja vit ætlan og støðutakan høvundsins.
Osvald verður skotin í hini blídligu Karini, ið er nógv yngri enn hann, og kensluborin sum hann er, fyrigyklar hann sær eina framtíð saman við henni. Eisini hesum má gjøldur gerast burturúr, og hendan argingin tekur lívið av Osvaldi, sum, eins og permuprýðið ímyndandi sýnir, verður hugmyndin av hjartanum handan grind, sum argan og óndskapur forða at fáa samljóð við onnur hjørtu.
Í *bygging man henda skaldsøgan hava síni brek, men tað forðar henni ikki í at teljast millum allarbestu skaldsøgur á føroyskum.
*Hittinorðaður er Valdemar í skaldskapi sínum, og hittinorðagerð er eitt ítriv, hann hevur íðkað frá ungum aldri. Í 1961 kom út savnið »Børkuvísur« við hesi beinraknu lýsing av myndataluni í bókaheitinum:
»Børkuvísan er sum eitt lítið ljós í haganum. Tá ið hon tendrar um hásummartíð, lýsir hon langa leið.
Har mangar standa tilsamans, eru tær sum glógvandi stjørnusandur at síggja.
Børkan hevur raman smakk - verjir móti roti«.
Úr: Árni Dahl: Bókmentasøga I-III. Fannir. 1980-83.


text:
Eirikur Lindenskov 09.08.2017 (11:16)
Gott ár hjá bilasøluni Wenzel
Partafelagið Wenzel í Havn, sum selur bilarnar Ford og Volvo, hevði eitt gott ár í fjør. Ársúrslitið var góðar 4 milliónir krónur eftir skatt – og felagið rindaði 890.000 krónur í skatti. Árið fyri – í 2015 – var ársúrslitið til samanberingar 2,2 milliónir krónur fyri skatt.
Tað vísir roknskapurin, sum er almannakunngjørdur á vinnuvitan.biz
Bruttovinningurin hjá Wenzel var slakar 14,5 milliónir krónur, og felagið rindaði slakar 8 millionir krónur í lønum.
Eginognin hjá felagnum er nú 10,2 milliónir krónur.
Navnið »Wenzel« er gamalt í føroyskari bilasøgu. Upprunaliga æt virkið P/F Wenzel Petersen og var fyrsta Ford-umboð í Føroyum. Wenzel Petersen og Vilhelm Nielsen seldu fyrsta bilin, sum kom til Føroya. Tað var ein Ford TT lastvognur, sum kom til landið 6.mai í 1922.
Núverandi Ford-umboð er tó eitt nýtt virkið, sum felag hjá Gunnari Justinussen í Havn eigur.
Hjá Wenzel starvast 21 fólk. Stjóri í felagnum er Jógvan Debes Højgaard.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Áki Bertholdsen 11.02.2018 (08:39)
Kunnu fáa herðindi av ovurviðkvæmi av at eta eitt ávíst slag av kipsi
Heilsufrøðilga Starvsstovan ávarar nú ímóti tveimum sløgum av matvørum, sum ikki eru, eftir forskriftunum, og sum sostatt ikki eru mannaføði.
Talan er um eitt slag av kipsi, sum fólk við ovurviðkvæmi ikki tola, og hon ávarar eisini ímóti einum slagi av rísi, sum vísir seg at vera moðið.
Serliga onnur vøran kann verða álvarslig hjá fólki, sum ikki tola gluten, at eta. Taðan er um Änglamark tortilla chips med havsalt, har tað er staðfest, at tað er ov nógv gluten í til at tað kann kallast glutenfrítt. Talan er um pakkar sum viga 125 gramm netto og sum er best fyri 12. juni í ár EAN strikukotan er 7340011450955 og upprunalandi er Belgia.
Helsufrøðilga Starvsstovan sigur, at Tortilla kips eru gjørd av maismjøli, sum glutan vanliga ikki er í. Men í hesum sambandi vísa kanningar, at tað er ov nógv gluten í til at tað kann góðkennast sum glutenfrítt. Fólk, sum ikki tola gluten, men sum eta av hesum kipsunum, kunnu sostatt verða sjúk av tí. Tí skulu tey, lata vera við at eta hesi kipsini, men heldur beina tey burtur, ella lata tey aftur í handilin, haðani tey eru keypt.
Hin vøran, sum ávarað verður ímóti, er X-tra parboiled rís. Talan er um posar, sum viga eitt kilo og sum eru best fyri 29 mai í 2019. EAN kotan er 7340011340522.
Orsøkin til hesa ávaringina er, at fleiri fólk, sum hava keypt hesi rísini, hava klagað um, at tey bæði lukta, og smakka, moðin. Av tí sama eru tey ikki mannaføði og fólk, sum hava keypt av hesum pakkunum, skulu tveita teir burtur, ella lata teir aftur í handlarnar, haðani tey eru keypt.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
BankNordik letur aftur
Í morgun frættist, at BankNordik letur fleiri deildir aftur, ein teirra er deildin í Vestmanna. Sambært bankanum fer okkara deild tó at vera opin til einaferð í heyst.
Vestmanna Kommuna er sera ónøgd við hesa avgerð, tí vit eru sannførd um, at tað verður tvørligari hjá vestmenningum og vinnulívinum at gera síni bankaørindi. Í ringasta føri kann afturlatingin vera ein forðing hjá komandi vinnulívi.
Afturlatingin fer vónandi ikki í fyrstu syftu at merkja uppsagnir hjá vestmenningum og færri skattainntøkur, men vit ivast tó ikki í, at arbeiðsplássini, sum hvørva úr bygdini, fara at hava neiliga ávirkan á bygdarmenningina. Hví skalt tú búsetast í Vestmanna, um tú starvast í Havn? Tað hevur eisini havt stóran týdning, at bankanæmingar úr Vestmanna hava havt møguleika at arbeitt í Vestmanna ein part av lærutíðini.
Vit ivast í, um fortreytirnar fyri afturlatingini eru haldbarar. Okkum kunnungt hevur deildin í Vestmanna verið væl rikin og havt góð viðskiftafólk. Vit vænta avgjørt, at BankNordik fer at missa nógv viðskiftafólk í Vestmanna, tí nógvir vestmenningar fara heldur at nýta EIKbanka, sum tíbetur enn er í bygdini, enn at avgreiða síni bankaviðurskifti í Havn.
Vit halda eisini, at tað er hugstoytt at frætta um afturlatingina, samstundis sum BankNordik liggur framvið at keypa banka uttanlands. Størsti parteigarin í BankNordik er jú landsstýrið allir føroyingar, tí gjørdi tað onki, um okkara banki eisini tók atlit til føroysk samfelagsviðurskifti.
Vestmanna Kommuna heldur eisini, at okkara deild er í eini serstøðu, vit eru longri burtur frá bankadeildini, enn har hinar afturlatingarnar á meginøkinum eru. Tað eru einans
Kanska skuldu vit heitt á smærru sparikassarnar um at lata deild upp í Vestmanna, tí í løtuni eru avgjørt nógv ónøgd bankaviðskiftafólk her.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Bólkurin Enekk, ið gjørdi vart við seg á fyrsta sinni í 1991 við sanginum ”Eru vit til?”, verður at hoyra í Mentanarhúsinum tann 7. juni. Bólkurin hevur skift manning við jøvnum millumbilum, og gjøgnum árini hava áleið fimtan tónleikarar bæði úr Føroyum og Bulgaria verið við á teirra konsertum og útgávum. Bulurin í bólkinum hevur … Læs videre “Konsert við Enekk”
Toke Lund Christiansen: Tvørfloyta Birgitte Schnakenburg: Klaver Atgongumerki kunnu fáast við dyrnar og kosta 50 kr Dyrnar lata upp kl 15.30
Multi-talentið Heiðrik fer við føroyska/íslendska bólki sínum á konsertferð í Føroyum í sambandi við nýggju útgávu sína “Funeral”. Ikki minni enn 2 FMA virðislønir og fult hús av stjørnum frá øllum ummælarunum bæði her heima og uttanlanda. Útgávan snýr seg um fortíð hansara sum ungur LGBT-ari í Føroyum. Vakra og livandi røddin hjá Heiðriki dregur … Læs videre “Konsert við Heiðrik”
Ragnar Olsen: Guitar Tónleikur eftir Kára Bæk, Alexander Tansmann og Domencio Scarlatti Ragnar Olsen er útbúgvin guitaristur við diplom frá Esbjerg Musikkonservatorium við Jørgen Bjørslev sum lærara. Eftur loknan lestur hevur Ragnar millum annað lisið víðari hjá guitarleikaranum Timo Korhonen í Finlandi. Seinastu árini hevur Ragnar luttikið á ymiskum skeiðum í guitarspæli, og er hann aktivur sum solistur og kamartónleikari. … Læs videre “Summartónar: Ragnar Olsen”
Pierre Dørge: Orkesturleiðari og spælur guitar og tibetiskt conch horn Gunnar Halle: Trumpet Anders Banke: Klarinett og Bassklarinett Jacob Mygind: Sopran og Tenor saxofon Kenneth Agerholm: Trombone Irene Becker: Keyboard Thommy Anderson: Bass Ayi Solomon: Percussion Martin Andersen: Trummur Atgongumerki kostar 50 kr og kann keypast við dyrnar Dyrnar lata upp kl 19.30
The Reverends eru farnir nýggjar leiðir og nú sermerkja teir seg innan kreativan rokk/pop við rótum úr folk, nordicana og øđrum sjangrum, sum hevur teirra áhuga. Seinasta útgávan var eitt sermerkt bland av myrkum indiepoppi við upplyftandi instrumentering. The Reverends hava brúkt nógva orku uppá at skriva nýggjan tónleik, sum teir ætla at borðreiða við … Læs videre “Konsert við The Reverends”
ÍF skipar fyri øllum tiltøkum á varmakeldu. Sí kunning seinni
Øssur Bæk: Violin Páll Sólstein: Horn Jóhannes Andreassen: Klaver Tónleikur eftir: Petersen, Bæk og Brahms Atgongumerki fæst við dyrnar og kostar 50 kr Dyrnar lata upp kl 19.30
Vera Kondrateva: Vocal, Percussion Heðin Ziska Davidsen: Guitar Kristian Blak: Piano Mikael Blak: Bass Atgongumerki fæst við dyrnar og kostar 50 kr Dyrnar lata upp kl 19.30
Jóhannes Andreasen: Klaver Atgongumerki fæst við dyrnar og kostar 50 kr Dyrnar lata upp kl 19.30
Nicoletta Favari: Klaver Christopher Salvito: Percussion Atgongumerki fæst við dyrnar og kostar 50 kr Dyrnar lata upp kl 19.30
Martin Myhre Olsen: Saxofon Kjetil André Mulelid: Klaver Bárður Reinert Poulsen: Bass Simon Olderskog Albertsen: Trummur Atgongumerki fæst við dyrnar og kostar 50 kr Dyrnar lata upp kl 19.30
Harmonikutreff í Fuglafirði verður 24.-26. august á 5. sinni. Mentanarhúsið verður aftur karmur um meginpartin av tiltøkunum. Høvuðsnavnið í ár verður Pierre Eriksson við trio úr Svøríki. Gleðið tykkum til nakrar stuttligar og spennandi dagar við góðum harmonikutónum frá ymiskum føroyskum og norðurlendskum tónleikarum. Nærri kunning um treffið kemur so líðandi.
Sjampanjubrunch í Mentanarhúsinum í Fuglafirði Í sambandi við at Prince Harry – sonur prinsessu Dianu – og filmstjørnan Megan Markle vera gift 19. mai, fer Mentanarhúsið í Fuglafirði at bjóða til risa sjampanjubrunch samtíðis sum vígslan fer fram í Onglandi. Á hesum tiltakinum fær man eisini spennandi brúdleyps-íblástur, samtíðis sum man fær høvi at síggja … Læs videre “Sjampanjubrunch og kongalig brúðarvígsla á stórskíggja”
Sunnukvøldið 13. mai kl 20 verður konsert við næmingum úr Miðnámi á Kambsdali Miðnámskórið, sum júst nú hevur verið við til kórfestivalin í Norðurlandahúsinum framførir a capella og saman við orkestri. Umframt hetta fara ymiskir tónleikabólkar úr skúlanum at framføra og høvi verður at síggja filmar, sum næmingar hava gjørt. Konsertin byrjar kl. 20 og … Læs videre “Miðnámstónar av Kambsdali”
Leygarkvøldið 12. mai fara ungu tónleikaspírarnir á Musikkskúla miðnámi at framføra tónleik av alskyns slag. Tey skriva sjálvi tónleik, framføra verk eftir Mozart, Haydn og tangokongin Piazzolla og mangt, mangt annað. Eisini verða nýggir tónar at hoyra. Her er talan um samstarv millum lagskrivara og tónaskald, ávikavíst Katrinu Olsen og Eli Tausen á Lava, ið … Læs videre “Markleysur tónleikur – Musikkskúla miðnám”
Alda Magna – Traces of Time (2017) Við naivum dreymum og romantiskum sorgblídni, førir tónleikurin teg til fjarskotin støð á einum villum kameli millum skørðutar fjallatindar og skiftandi mjørkalandsløg. Alda Magna hevur støði í Føroyum. Bólkurin varð stovnaður í 2009, og Traces of Time er teirra triðja útgáva. Limirnir eru: Rógvi á Rógvu, trummur Arnold … Læs videre “Konsert við Alda Magna”
Av tí, at atgongumerkini til upprunaligu sýningina av Verjurøðu Holubúgvans vórðu rivin burt, hava vit sett eykasýning á skrá 6. mai kl. 20.00. ”VERJURØÐA HOLUBÚGVANS”…. Er ein einrøðuleikur, sum hevur rekordina sum mest spældi einmansleikur á Broadway, er týddur til 21 mál, og spældur í 49 ymiskum londum – føroyska uppsetingin er nummar 50 í … Læs videre “Eykasýning – Verjurøða holubúgvans”


text:
Tað er ikki Føroya Pedagogfelag, sum setir lívið í vága hjá borgarunum í landinum, men arbeiðsgevarin, sum við ábyrgdini fyri teirra stovnum og starvskorum hjá starvsfólkum, ikki virðir støðuna á arbeiðsmarknaðinum!
Ístaðin fyri at føra samráðingar, og skjótast gjørligt fáa rætt lag í støðuna, so verður tíðin ístaðin brúkt uppá senda Føroya Pedagogfelag í Fasta Gerðarrætt, í eini roynd at drála málinum enn meira.
Kommunala Arbeiðsgeverafelagið hevur eisini alment úttalað seg um, at verkbannið varð sett í verk fyri skjótast gjørligt at fáa partarnar aftur til samráðingarborðið, men vísir nú ongan vilja til samráðingar.
Komið heldur til samráðingarborðið og føri veruligar samráðingar – veruligar samráðingar! – fyri ein starvsbólk, sum bæði Kristina Háfoss og Annika Olsen fleiri ferðirnar alment hava úttala seg um, er harðligani afturúrsigldur


text:
Orð og lag: MC-Hár
Hvør er tað, hvør er tað, hvør er tað sum er her
jú, teir feitastu rappararnir í hesari verð
tað er MC-Allan og Spark Buzz N
vit dansa og rappa alt ísenn
Okkara rapp tað er um okkum
og okkara jagt eftir gentuflokkum
so kom avstað, kom avstað, kom avstað beinanveg
áðrenn allar hasar genturnar tær fara sín veg
Sær tú hasa sum stendur har
eg haldi at hon gløðir eftir tær
hon er fitt, hon er pen og hon luktar væl
far yvir og sig, at hon tín verða skal
Hon er fitt, hon er pen, tað passar jú
men eg vil hava eina jomfrú
Eg veit eina, sum er so vøkur
hon smakkar betri enn hunangskøkur
smílið er stórt
og eyguni bjørt
kroppurin er sakin
hon gongur ofta nakin
ikki at forgloyma er bringan prúð
og so er hon jú – jomfrú
Sig hvar eg kann finna hana
so skal hon møta sín jomfrús bana
MC-Allan tín gamli grísur
úr tínum eygum greðin lýsur
tú sigur, at gentan skal vera jomfrú
men hana at spreingja ætlar tú
um allir dreingir hetta siga
úrvalið skjótt verður niðurpiðað
Hvat er hetta tú sigur Spark Buzz N
soleiðis siga eingir rættir menn
um nakar er ein grísur so er tað tú
sum ikki vil hava eina jomfrú
tú er ikki sum eg – eg eri klókur
tú er líka býttur sum Edmundsa fótur
ein jomfrú hon er deilig og eisini mjúk
og so er hon ikki kynsjúk
so sig mær hvar hon er og tað beinanvegin
so eg kann gera hana uppá vegin
MC-Allan tín græði kálvur
tú spillur meg út so eg behaldi hana sjálvur
tú sigur meg ikki vera ein rættan mann
eg eri frægari maður enn tú blíva kann
í tær er ikki tað minsta kramm
og búkurin er størri enn tann hjá Atla Dam
eg sigi far og legg teg undir ein stein
tú ert tómari enn sjálvt Lasse Klein
Tú biður meg leggja meg undir ein stein
og sigur eg eri tómari enn Lasse Klein
av sovorðnum tvætli eg eri móður
so ger mær tann beina at vera so góður
sig mær hvar ið gentan er
áðrenn avstað við henni onkur annar fer
MC-Allan hon er yviri har
og eg haldi, at hon bíðar eftir tær
(MC-A, SBN/MC-Hár)


text:
Í kvøld varð skipað fyri kaffi og upplesturi úr nýkomnu yrkingasøvnunum hjá Heðini M. Klein (f.1950), Afturljóð og Tala tú eisini. Upplesturin var í Orkulonini, sum bleiv felagshús, tá teir báðir rísastóru gomlu ketlarnir frá 1976 vórðu skiftir út við ein pinkulítlan nýggjan. Henda tekniska útskifting elvdi til meir enn ein fermetur av plássi fyri hvørt av teim 36 húsum í Tórsbyrgi, har Heðin býr í nummar átta. Ein góð íløga til felags trivnað.
Afturljóð er eitt breitt úrval av yrkingum eftir Heðin Klein frá teimum farnu 45 árunum. - Yrkjarin gjørdi sum nítjan ára gamal hol í sjógv við savninum Væmingar og vaggandi gjálv, og líka síðani hevur hann gjørt vart við seg innan føroyskan skaldskap við sínum gløggu og sermerktu yrkingum, sigur forlagið Mentunargrunnur Studentafelagsins. - Afturljóð vísir, at tað bæði er ein samanhangandi tóni, eitt málsligt og skaldsligt nærlagni og mennandi fjølbroytni frá tí fyrsta til tað seinasta savnið.
Tala tú eisini er heitið á nýggja savninum, har Heðin tulkar og týður Paul Celan (1920-70) úr týskum. Celan telist millum merkisverdastu yrkjarar í tjúgindu øld, og Heðin hevur áður givið yrkingar hjá honum út á føroyskum. Tala tú eisini er eitt spennandi úrval við einum eftirmæli, har Heðin greiðir frá lívinum hjá yrkjaranum, hansara skaldskapi og nemur við spurningin at flyta týskt mál yvir í føroyskt.
- Við týðingunum hjá Heðini Klein hava vit fingið heimsbókmentir á hægsta støði á føroyskum, sigur Mentunargrunnur Studentafelagsins. Bárður Jákupsson gjørdi permuna eins og í øllum hinum søvnunum.
TAÐ ORÐIÐ 3
Gev mær tað bratta
og beinvaksna orðið
gev mær glerpípuna í gjónni og tindin
tornini og spírið
sum raðar
upp í hæddirnar
gev mær drangin og stakkin
sum dagar móti luftini
forbergið og trøllkonufingur
mastrina og askin
og gloym hvørki vatn- ella eldgosið
meina mær ikki heldur
eldsúluna ella skýstólpan
at lýsa fyri fótinum
á degi
sum nátt
Og tað krókuta
krøkta
tað kúluta og hvokna
gev mær trøini í Føroyum
ta vindgosnu greinina
har hvirlurnar koma rangar
klivplantuna
gev mær tarmarnar og vilini
gev mær snúðurin í dansinum
sum brýtur ringin og brýtur hann aftur
gev mær fløkjustampin
í skúri og skalla
streymkrakið og íðuna
gev mær skiftistreymin
gev mær dráttin í alinum
sum dregur á bæði
gev mær aldurnar sum ganga upp í ættina
gev mær útsúgin í brotinum
gev mær tað
gev mær tað orðið
24.10.14. H.
TAÐ ORÐIÐ 4
Gev mær tað breiða
og breiðkandi orðið
har øll eru farin 'á bátadekkið'
sum 'í góðum veðri' 'í plantasjuni'
og hvør fuglur syngur við sínum nevi
gev mær tað breiða úrvalið
tað generøsa marglætishornið
gev mær hitt tiltikna brúdleypið
har øll bygdin er boðin og komin
gev mær felagssangin
gev mær tað breiða smílið
tað stóra súsið (og sussið!)
har altíð er pláss
fyri einum (orði) afturat
gev mær lendarnar breiðu
tað opna og fevnandi fangið
gev mær tað góðvarna orðið
hvørs lodd nemur aldrin við botnin
gev mær bygdarveitsluna
har skonkt verður sterkt úr peglaglasi
gev mær mjølið í krukkuni
sum aldrin verður uppi
gev mær tað
gev mær tað orðið
Og gev mær tað smala
tað smalkandi orðið
lat meg fáa tað
sera
tað einsýna
gev mær tað úrmælta
(veri tað snjalt ella avmælt)
tað einstaka
einskilda
og við ongan skylt
sum siglir sín egna sjógv
lær meg at ganga ta smalkandi rókina
áðrenn hon gongur burtur um bringan
lat meg ganga eingisrókina aftur
lær meg at sissast
í tí tepra og treingjandi skotinum
millum hjallarnar
gev mær eisini orðið: 'tann-smali-vegurin'
gev mær tað staka
tað hendinga
fjal mær ikki heldur tað úrsýnda
lat meg njóta tað avbjóðandi
orðið
gev mær tað kræsna
tað krevjandi
tað einnevnda orðið
tað orðið
sum blómar í øllum veðri
gev mær tað
gev mær tað orðið
01.11.14. H.
Hann gjørdi sum ungur í spurnarkappingum í útvarpinum vart við sín stóra kunnleika til føroyskar bókmentir og hevur eisini seinni víst, at hann er vællisin. Heðin hevur við hesum savni givið út sjey søvn av egnum yrkingum og fleiri bøkur við týðingum. Tað er eyðkent fyri ein stóran part av yrkingunum eftir Heðin Klein, at tað kann vera torført at treingja niður ígjøgnum yvirtromina, og tú hevur kensluna av at glíða eftir henni. Men hevur tú tol og kagar nærri, tá letur ein ríkur og fjølbroyttur heimur seg upp fyri lesaranum. Ein heimur, sum verður lýstur við einum ferili av speisemi, at hann ikki skal gerast ov álvarssamur.


text:
Góða gongdin heldur áfram. Her eru nýggjastu tølini frá Hagstovu Føroya
Tølini fyri lønargjaldingarnar fyri apríl mánaða eru nú tøk í Hagtalsgrunninum, útgreinaði á kyn, vinnugrein og bústaðarøki hjá løntakarum.
Í apríl vóru 792 milliónir útgoldnar í løn.
Myndin niðanfyri vísir lønargjaldingarnar fyri bæði kyn. Kámu strikurnar vísa útgoldnu lønirnar og sterku strikurnar vísa gongdina ella trendin fyri bæði kynini.
Myndin niðanfyri vísir lønargjaldingarnar hjá løntakarum eftir bústaðarøki.
Myndin niðanfyri vísir lønargjaldingarnar í teimum fýra høvuðsvinnugreinunum. Kámu strikurnar vísa útgoldnu lønirnar og sterku strikurnar vísa trendin fyri vinnugreinarnar.
Stutt um lønargjaldingarnar
Lønargjaldingar eru A-skattskyldugar lønir, sum fyritøkur við heimstaði í Føroyum gjalda. Hagtølini fevna bara um løn fyri útint arbeiði. Aðrar samsýningar og útgjøld, so sum veitingar og eftirlønir eru ikki roknaðar uppí.
Allar lønargjaldingar, sum lúka oman fyri nevndu krøv, verða taldar uppíuttan mun til um lønarmóttakarin er føroyingur ella útlendingur.
Stutt um trendin
Við trendinum faá vit eina róligari mynd, ið ger tað lættari at síggja ta undirliggjandi langtíðargongdina í lønargjaldingunum.
Trendurin er eins og árstíðarjavnaði tøl reinsaður fyri árstíðaravvik, sum t.d. afturvendandi sveiggj í virkseminum millum vár og summar, heyst og vetur. Hetta merkir, at til ber at hyggja eftir gongdini mánað fyri mánað, uttan at samanberingin verður órógvað av regluligum sveiggjum millum árstíðirnar. Í trendinum er harumframt lagt upp fyri øðrum óreglusemi í mánaðarligu tølunum.


text: Copa del Rey ella bara La Copa (almenna heitið er Copa de Su Majestad el Rey, á føroyskum Steypurin hjá Hansara Hátign Konginum), er ein sponsk fótbóltskapping, ið verður hildin eftir reglunum í steypakappingum. Kappingin varð fyrstu ferð hildin í 1902 í sambandi við hátíðarhaldið av krúningini av kong Alfonso XIII. Síðan hevur kappingin verið hildin undir ymiskum heitum á hvørjum ári burtursæð frá einum tíðarskeiði undir tí spanska borgarakrígnum. Til tann spanska landskappingin í fótbólti, La Liga, varð fyriskipað á fyrsta sinni í 1928, var Copa del Rey tann einasta veruliga tjóðarkappingin í fótbólti í Spania.


text:
Nú er nakað síðani eg var ein langan túr. Í dag skuldi tað verða. Dagurin byrjaði eisini gott, veðrið var super tá eg koyrdi genturnar í skúla. Men stokkut varð løtan, veðrið versnaðu sum dagurin leið, so hugurin til ein túr úti minkaði.
Men so komu góð boð í boðklivan. Pól Sundskarð spurdi um vit ikki skuldi fara ein túr kl. 15:45. Veður og vindur bítur ikki á tann mann. Eg var skjótur at svara og vit gjørdu avtalu um at eg skuldi verða klárur á Traðagøtu kl. 15:45.
Júst tá ið Pól stóð í túninum hjá okkum var veðrið einki serligt, men við góðum treysti løgdu vit til brots. Vit fingu ein frálíkan róligan túr, har práti gekk lystiliga, og ikki frítt at komandi býráðsval fekk nógva rúmd eins og vit tosa um frámtíðar hallarviðurskiftini.
Okkara túrur gekk fyrst tú í Grøv, so norður í nýggja býlingin á Grashjalla, norður á tunnilsvegin og út á Bumshamar og heim aftur undir Klakk har túririn hjá Pól endaði og ein betri ræstur biti bíðaði hon, eg rann heima á Traðagøtu. Tá ið avtornaði so høvdu vit runnið góðar 14 km og tempo var 5:05 pr. km. Ikki so galið tá ið hugsa verður um at vit runnu fleiri brekkur.
Hóast eitt sindur óhugaligt veður so tóktist hetta ein skjótt avgreiddur túrur. Altíð meira hugaligt at renna saman við onkrum. Um ikki Pól sendi mær boð í dag so er ivasamt um eg hevði farið út, hevði helst bara runnið á bandinum og so var túrur neyvan verið longri enn 8 km.


text:
Má deila mín yndis danska sang í løtuni við tykkum, tað er snedigi bólkurin Skammens Vogn, ið á teirra aðru útgávu Asfalt hava framúrskarandi lagið “Kender du det?”
Lagið hevur hitta moderat í DK, hevur m.a. verið á Tjeck barometrinum í heimlandinum. Hetta lagið fangar danska fólkasál á ein hátt, ið eg ikki havi uppliva, síðan eg fyrstu ferð hoyrdi Valbybakke hjá Peter Sommer. Hetta er tó munandi meira syrutt.
Tey, ið vóru á konsert hjá Eivør og Ginmann After Dark upplivdu har gittarleikaran Oliver Hoiness, hann spælir eisini í hesum bólkinum. Trýst á play og uppliv Skammens Vogn donsk fólkasál anno 2013.
Lurta eftir Asfalt á Spotify, har eru fleiri aðrir fínir sangir:
Vitja Skammens Vogn á Facebook
Onkuntíð dettur man um okkurt á alnetinum, ið sigur yeah! Sumt er somkið gott, at tað er vert at deila við tykkum. Hetta eru sunnudagsbitar.


text:
Skrivligur fyrispurningur um søgan er við at endurtaka seg á Rásini
Á Løgtingi, 10. juni 2015
Skrivligur fyrispurningur um átøk at fáa Oyggjarleikirnar til Føroya
Á Løgtingi, 27. apríl 2015
Skrivligur fyrispurningur um Bústaðir og átøk at fáa til vega bíligar leigubústaðir
Á Løgtingi, 16. apríl 2015
Fyrispurningur um at máa grundarlagið undan fíggjarlóg, játtanarlóg og stýriskipanarlóg
Á Løgtingi, 27. mars 2015
Skrivligur fyrispurningur um hví at samgongan flytir lóggávuvald frá Løgtingi til danskan ráðharra
Á Løgtingi, 20. mars 2015
Fyrispurningur um langtíðarleigu av privatum havrannsóknarskipi
Á Løgtingi, 24. mars 2014
Skrivligur fyrispurningur viðvíkjandi manglandi fígging av eldraøkinum
Á Løgtingi, 13. mars 2014
Munnligur fyrispurningur um løgfrøðiliga eftirkanning av lógaruppskotum.
Á Løgtingi, 28. januar 2014
Munnligur fyrispurningur um manglandi upplýsingar til Løgtingið um fíggjarstøðuna hjá Strandfaraskip Landsins.
Á Løgtingi, 28. januar 2014
Munnligur fyrispurningur um Marknagilsdepilin og hølir til Fróðskaparsetur Føroya.
Á Løgtingi, 28. januar 2014
Munnligur fyrispurningur um veruliga kostnaðin av eldraøkinum.
Á Løgtingi, 28. januar 2014
Munnligur fyrispurningur um mismun og brot á ST-sáttmálan í samband við eftirlønarlógina.
Á Løgtingi, 26. november 2013
Munnligur fyrispurningur um hækking av pensjónsaldri og broyttari mótrokning í fólkapensjón.
Á Løgtingi, 26. november 2013
Munnligur fyrispurningur um 3-ára avtalu um hækking av ríkisveitingini.
Á Løgtingi, 26. november 2013
Kæra og áheitan viðvíkjandi broti á Tingskipan Løgtingsins og lógaruppskot, ið verða latin Løgtinginum uttan hoyringssvar og áðrenn hoyringsfreistin er úti
Á Løgtingi, 12. november 2013
Munnligur fyrispurningur um lógaruppskot, ið verða latin Løgtinginum, uttan hoyringssvar
Á Løgtingi, 5. november 2013
Munnligur fyrispurningur um andsøgn millum fyrisitingarlóg og noktandi innlit í CIP-sáttmála
Á Løgtingi, 5. november 2013
Munnligur fyrispurningur um setanarviðurskifti hjá lyklapersónum hjá Strandfaraskip Landsins
Á Løgtingi, 1. november 2013
Munnligur fyrispuringur um endurskoðan av farleið til Viðarreiðis
Á Løgtingi, 8. oktober 2013
Munnligur fyrispurningur viðvíkjandi mótstríðandi fráboðanum í málinum um Skálafjarðartunnilin
Á Løgtingi, 8. oktober 2013
Munnligur fyrispurningur viðvíkjandi íløgum í 2014 og veruliga hallinum í 2014
Á Løgtingi, 8. oktober 2013
Munnligur fyrispurningur um endurskoðan av lønar- og pensjónsviðurskiftum
Á Løgtingi, 8. oktober 2013
§ 52a fyrispurningur um fæið hjá Landsbankanum og um samfelagsbúskaparligar avleiðingar av privatum Eysturoyartunli.
Á Løgtingi, 13. august 2013
§ 52 fyrispurningur um ósamsvar millum fíggjarkarmar 2014-2018 og heildarætlanina fyri fólkavøkstur.
Á Løgtingi, 10. apríl 2013
Skrivligur fyrispurningur um andsøgn millum førda skattapolitikkin hjá samgonguni og áheitan á kommunur um at veita skattalætta til láglønt
Á Løgtingi, 14. mars 2013
Munnligur fyrispurningur um 10 mió. kr. í meirnýtslu til serviðgerð uttanlands
Á Løgtingi, 25. februar 2013
Skrivligur fyrispurningur um manglandi framrokningar og grundarlagi undir pensjónsnýskipan
Á Løgtingi, 28. januar 2013
Munnligur fyrispurningur um ríkisveitingina í 2013 og peningarenslið millum Føroyar og Danmark
Á Løgtingi, 23. januar 2013
Munnligur fyrispurningur um Fróðskaparsetur Føroya, Búskaparráðið og makrobúskaparligt eftirlit
Á Løgtingi, 23. januar 2013
Munnligur fyrispurningur um 160 mió. kr. í tiltaksgrunni Landsbankans og Búskapargrunnur Føroya
Á Løgtingi, 23. januar 2013
Munnligur fyrispurningur um ætlanir landstýrisins at avtaka Landsbanka Føroya
Munnligur fyrispurningur um ætlanina at nýta alternativar fíggingarhættir til íløgur
Á Løgtingi, 8. oktober 2012
Munnligur fyrispurningur um 142 mió. kr., ið eru játtaðar til íløgur, men ikki brúktar
Á Løgtingi, 8. oktober 2012
Munnligur fyrispurningur um avleiðingar av manglandi framskrivingum av lønar- og prísvøkstri í fíggjarlógini 2013
Á Løgtingi, 8. oktober 2012
Munnligur fyrispurningur um endurskoðan av løn, pensjón og ískoytum hjá landsstýris- og løgtingsfólkum
Á Løgtingi, 8. oktober 2012
Munnligur fyrispurningur um týdningin av manglandi tilfeingisinntøkum í 2012
Á Løgtingi, 25. september 2012
Munnligur fyrispurningur um minkandi fólkapensjón
Á Løgtingi, 25. september 2012
Munnligur fyrispurningur um ætlanir við Húsalánsgrunnin
Á Løgtingi, 25. september 2012
Munnligur fyrispurningur um at skipa Føroyar sum sjálvstøðugt land 4
Á Løgtingi, 24. september 2012
Munnligur fyrispurningur um at skipa Føroyar sum sjálvstøðugt land 3
Á Løgtingi, 24. september 2012
Munnligur fyrispurningur um at skipa Føroyar sum sjálvstøðugt land 2
Á Løgtingi, 24. september 2012
Munnligur fyrispurningur um at skipa Føroyar sum sjálvstøðugt land
Á Løgtingi, 24. september 2012
Skrivligur fyrispurningur um Skúladepilin í Marknagili
Á Løgtingi, 29. august 2012
Skrivligur fyrispurningur um maritimar útbúgvingar í Klaksvík og Tórshavn
Á Løgtingi, 27. august 2012
Skrivligur fyrispurningur viðvíkjandi tjóðarsemju um at skipa Føroyar sum sjálvstøðugt land
Á Løgtingi, 13. august 2012
Skrivligur fyrispurningur viðvíkjandi skattalætta og pensjónsskatting.
Á Løgtingi, 8. august 2012
Fyrispurningur um bústaðir í Eysturoynni og Norðoyggjum til føroyingar við serligum avbjóðingum
Á Løgtingi, 24. apríl 2012
Fyrispurningur um avtalu við Suðuroyar Sparikassa um pensjónsinngjøld
Á Løgtingi, 1. mars 2012
Munnligur fyrispurningur um kommununýskipan og fólkaatkvøðu
Á Løgtingi, 21. februar 2012
Munnligur fyrispurningur um ræðisrætt og tilfeingisinntøkur landsins í 2012
Á Løgtingi, 21. februar 2012
Munnligur fyrispurningur um pensjónsskattahækking og realløn
Á Løgtingi, 20. februar 2012
Munnligur fyrispurningur um kostnaðin fyri flatskattalættan
Á Løgtingi, 20. februar 2012
Munnligur fyrispurningur um vardar bústaðir
Á Løgtingi, 6. februar 2012
Munnligur fyrispurningur um mótrokning í øking av ríkisveitingini
Á Løgtingi, 6. februar 2012
Munnligur fyrispurningur um Føroyar sum maritimur útbúgvingarmiðdepil
Á Løgtingi, 6. februar 2012
Munnligur fyrispurningur um munandi minni inntøkur frá skatti av pensjónsinngjøldum enn mett
Á Løgtingi, 2. februar 2012
Skrivligur fyrispurningur viðvíkjandi broyttu pensjónsskattingini
Á Løgtingi, 15. januar 2012
Munnligur fyrispurningur viðvíkjandi Rásini
Á Løgtingi, 28. november 2011
Munnligur fyrispurningur viðvíkjandi nýggjari flat-skattaskipan
Á Løgtingi, 28. november 2011
Munnligur fyrispurningur viðvíkjandi broyting av pensjónsskatting
Á Løgtingi, 28. november 2011
Munnligur fyrispurningur viðvíkjandi nær samgongan ætlar at røkka einum sjálvberandi búskapi
Á Løgtingi, 28. november 2011


text:
Russiska Anastasia Zueva svam 27.47 í eini Arena X-Glide á russisku HM úttøkustevnuni í vár, sum hevði verið heimsmet, um ikki FINA eftirfylgjandi valdi at forbjóða Arena X-Glide. Draktin var tá enn ikki góðkend av FINA, men FINA hevði heldur ikki klárt meldað út, hvørjar avleiðingarnar vóru av at svimja í eini enn-ikki-góðkendari drakt.
Á Mare Nostrum í Monaco svimur Zueva so 27.56, sum eisini er undir heimsmet. Hon svimur í eini Arena Revolution, av tí at Arena X-Glide nú eftir 19. mai ikki er á listanum hjá FINA, yvir góðkendar draktir. Men fyriskipararnir í Monaco hava skrásett sær 27.47 sum heimsmet, og kalla hana tí ikki inn til dopingtest. Og nú, tá ið 27.47 ikki verður góðkent sum heimsmet, so verður 27.56 heldur ikki góðkent sum heimsmet, tí at hon ikki varð dopingtestað í Monaco sambært krøvunum til at kunna seta heimsmet.
Zueva hevði fingið 25.000 evrur í bonus, ella umleið 186.000 krónur, um heimsmetið í Monaco hevði verið góðkent. Og til at stroya salt á sárið, so er Arena X-Glide nú góðkend, síðani mánadagin.
Kelda: SwimNews.com


text:
Tá tú luttekur í FarGen-verkætlanini, verður tín arvastrongur lisin og talgildaður. Upplýsingarnar verða goymdar sum dátur í einum dátugrunni hjá Ílegusavninum. Dátugoymslan verður skipað saman við Landssjúkrahúsinum.
Dáturnar verða einans viðgjørdar í samlaðum høpi, tvs. at hugt verður ikki at upplýsingum um tann einstaka. Tískil kann heldur einki sigast um tínar ítøkiligu arvaeginleikar.
Navnloynd
Tín luttøka er vard av navnloynd, og upplýsingar um teg eru bert tøkar undir einum nummari, sum ikki avdúkar, hvør tú ert. Tann einasti, sum hevur lykilin til navnloyndina, tvs. atgongd til bæði navn og nummar, er kliniski ábyrgdarhavin av FarGen. Harumframt hava stjórin á Ílegusavninum og ein KT-ráðgevi umsitingarliga atgongd.
Granskingarverkætlanir kunnu søkja um at fáa atgongd til dáturnar, men tær fáa bert atgongd til navnloyndar og bronglaðar dátur, og tí vita granskararnir ikki, hvør eigur dátur og royndir, sum teir fáast við.
Atgongd
Tey einastu, sum hava atgongd til dátur í dátugrunninum, eru starvsfólk á Ílegusavninum og granskarar við góðkendum granskingarverkætlanum. Hesi hava bert atgongd til navnloyndar dátur.
Eingin fær atgongd til tínar dátur uttan títt samtykki, tí Ílegusavnið skal í hvørjum einstøkum føri hava loyvi frá tær til at útflýggja tínar dátur til eina granskingarverkætlan. Tínar dátur verða tískil bert tøkar til tær verkætlanir, tú ynskir at luttaka í, og bert undir navnloynd.
Víst verður annars til lógargrundarlagið, sum FarGen-verkætlanin er fevnd av.
Nýtsla
Í fyrstu atløgu verða dáturnar brúktar til at menna eitt undirstøðukervi hjá Ílegusavninum, sum letur upp fyri alskyns granskingarmøguleikum. Ein ávísur partur av dátunum verða nýttar til at seta saman eitt føroyskt tilvísingargenom, sum vísir miðal ílegusamansetingina hjá føroyingum.
Dáturnar kunnu seinni – við tínum samtykki - nýtast til granskingarendamál so sum:
• At økja vitanina um sjúkur
• At menna møguleikarnar at seta diagnosu
• At menna nýggjar viðgerðarhættir
• Skraddaraseymaða viðgerð til einstaka sjúklingin